Обама мемуарида дунё сиёсати етакчилари ҳақида нималар ёзди? - Zamin.uz\nЯқинда АҚШнинг 44-президенти Барак Обама «Орзудаги замин» деб номланган хотира китобини нашрдан чиқарди. Китоб сотувга чиқарилган биринчи куннинг ўзида АҚШ ва Канадада 890 минг нусхада сотилди. Бу Penguin Random House нашриёти учун рекорд натижа ҳисобланади. Бу китоб АҚШ президентлари томонидан ёзилган китоблар тарихида энг кўп сотилган хотира китоби бўлиши кутилмоқда.\nОбама ўз китобида АҚШ сиёсати ва ўзининг оилавий ҳаёти ҳақида ёзган. Шунингдек, китобда унинг чет элга сафарларида дунё раҳбарлари билан учрашувлари ҳам кенг ёритилган. Қуйида Обаманинг дунё етакчилари ҳақидаги мулоҳазалари келтирилади.\nДэвид Кэмерон. Британия собиқ бош вазири\nДэвид Кэмерон ва Барак Обама билан 2016 йил апрелида Британияга ташрифи вақтида Уотфорд яқинидаги Grove Golf Course клубида гольф ўйнаганди\nКонсервативлар партияси вакили, 2010 йилдан 2016 йилгача Буюк Британия бош вазири бўлиб ишлаган Дэвид Кэмерон ҳақида Обама «ўзига ишонган, ҳаёт синовлари олдида ўзининг нафис одоб-ахлоқини йўқотмаган» деб таърифлайди. Обама Кэмерон шахс сифатида унга ёққани ҳақида ёзади. «Ҳатто тўқнашиб кетиб бошимни унинг бошига уриб олганимда ҳам у менга ёққан», деб ёзган Обама.\nШу билан бирга, Обама Буюк Британия раҳбари юритган иқтисодий сиёсатга қўшилмаганини ёзади. «Кэмерон анъанавий эркин бозор сиёсатига тўла содиқ бўлиб, ўз сайловчиларига давлат секторидаги дефицит ва харажатларни камайтириш бўйича ўз сиёсий платформаси – савдони тартибга солиш ва кўпайтириш ислоҳоти билан биргаликда Британия рақобатбардошлигининг янги даврини бошлаб беради, деб ваъда берди. Бироқ шундан сўнг, Британия иқтисодиёти янада чуқурроқ таназзулга юз тутди», деб ёзади Обама.\nНиколя Саркози. Франция собиқ президенти\nБарак Обама Николя Саркозини 2011 йил январида Оқ уйда қабул қилганди / GETTY IMAGES\nФранциянинг собиқ президенти Обамага «ҳиссий жўшқин ва риторикалар йўғрилган «Тулуза-Лотрек» суратидаги персонажни эслатган.\n«Саркози билан суҳбатлар қизиқарли, иккинчи тарафдан одамни чарчатиб юборади. Унинг қўллари доимо ҳаракатда, кўкраги Бантам хўрозидек титраб турарди. Саркозининг шахсий таржимони эса унинг ҳар бир хатти-ҳаракати ва ишораларини такрорлашга уринар эди», деб эслайди АҚШнинг 44-президенти.\nАнгела Меркел. Германия канцлери\n«Ишончли, ҳалол ва меҳрибон» - Обама Ангела Меркелни шундай кўрганди (2016 йил 17 ноябр, Берлин) GETTY IMAGES\nГермания канцлери Обамада «ишончли, умидли, ҳалол, бемисл даражада ақлли ва меҳрибон» сифатлари билан таассурот қолдирган. Обаманинг таъкидлашича, аввалига Меркел уни шубҳали қараш билан қабул қилган. Бунга Обаманинг ажойиб нутқлари ва жамоат олдида чиқиш қобилияти сабаб бўлган. Унинг ўзи ҳақиқатан ҳам ўзининг нотиқлик маҳорати билан фахрланади.\n«Ўшанда мен Меркелдан хафа бўлмадим, чунки Германия раҳбари учун ҳар қандай демагогдан нафратланиш табиий деб ўйлайман», деган Обама ўша шубҳали қараш ҳақида.\nОбаманинг айтишича, Туркия раҳбари унга «дўстона» муносабатда бўлган. «Умуман олганда, Эрдўған илтимос ва сўровларга анча сезгир», деб ёзган собиқ президент. «Мен унинг демократия ва қонун устуворлигини сақлашга бўлган қизиқиши фақат ўз ҳокимиятини сақлаб қолгандагина мавжуд бўлиши мумкин деган аниқ тасаввурга эгаман», деб ёзгани эса Обама Туркия президентига нисбатан қандай муносабатда бўлганини ёрқинроқ кўрсатади.\nКитобда Ҳиндистоннинг собиқ бош вазири «доно, мулоҳазали, беғубор ва ҳалол сиёсатчи», шунингдек, «Ҳиндистон иқтисодий ривожланишининг бош меъмори» сифатида таърифланган.\n«Манмоҳан Сингҳ – одамларнинг ишончини уларнинг ҳис-туйғуларига мурожаат қилиш билан эмас, балки ҳаётнинг юқори даражасини кўтариш ва ҳалол, порахўр бўлмаган сиёсатчи сифатида муносиб обрўсини сақлаб қолиш орқали эришган», деб хулоса берган Обама.\nБарак Обама Вацлав Клаус (марказда) ва Россия президенти Дмитрий Медведев билан 2010 йилда Прагада учрашганди\nОбама Чехиянинг «бахмал инқилоби»дан кейин ҳокимият тепасига келган биринчи президенти Вацлав Гавелнинг мухлиси эканини ҳеч қачон яширмаган. Унинг ўрнига келган Вацлав Клаусни Оқ уйнинг собиқ раҳбари ўз хотираларида «муаммоли шахс» деб атайди.\nОбама бу президент Европада ўнг қанот популизмининг қайта тикланишига бошчилик қилишидан қўрққанини ёзган. Унинг сўзларига кўра, Вацлав Клаус 2008-2009 йилларда рўй берган жаҳон иқтисодий инқирози даврида миллатчилик ва муҳожирларга қарши кайфият билан бошқаларда Европа интеграциясига нисбатан шубҳалар кучайишига сабаб бўлган.\n«Совуқ уруш тугаганидан кейин дунёни қамраб олган демократлаштириш, либераллаштириш ва интеграциянинг истиқболли тўлқини сусая бошлади», деган АҚШнинг собиқ президенти Вацлав Клауснинг хатти-ҳаракатларига баҳо бериб.\nВладимир Путин. Россия президенти\nБарак Обама Владимир Путин билан БМТнинг Нью-Йоркдаги қароргоҳида учрашган. 2015 йил 28 сентябр\nОбаманинг таъкидлашича, Путин 45 дақиқа тинмасдан гапирган. Шундан сўнг, АҚШ раҳбари Путин томонидан қилинган эътирозларга, саволларга батафсил жавоб беришга уринади. Аммо Путинни унинг жавоблари қизиқтирмайди, Путин уни диққат билан тингламаган. “Замин” янгиликларини “Инстаграм”да кузатиб боринг\nБарак Обама энг яхши кўрган қўшиқлари плейлистини эълон қилди\n26-08-2019, 11:52, Дунё\nБарак Обамани Диснейленддан нега ҳайдашган?\n15-09-2018, 15:58, Дунё\n1-03-2017, 21:44, Дунё\n27-05-2015, 11:01, Дунё\n28-02-2015, 10:44, Дунё\n4-12-2014, 13:15, Дунё


Фаррух Жабборов. Ўзбекнинг жаҳонгашта эртаклари - www.ziyouz.uz\nБош саҳифа Илм ва фанАдабиётФаррух Жабборов. Ўзбекнинг жаҳонгашта эртаклари\nБиринчи туртки. Қачонлардир хориж фильмини кўргандим – адашмасам, немисларники – воқеалари “Ур тўқмоқ”нинг айни ўзгинаси. Фақат очил дастурхон ўрнига “тўкин стол”, буям ўринли, ўзларидан келиб чиқишган-да. Ўхшаш адабий ҳодисалар фольклоршуносликни доим қизиқтириб келган, уларни изоҳлашига қараб бир неча илмий мактаблар шаклланган. Миграция мактаби, сайёр сюжетлар назарияси халқларнинг асрий алоқалари асносида маталу масаллар кўчиб юришини уқтиради. Мифология мактаби вакиллари ибтидоий одамларнинг борлиқ ҳақидаги тасаввурлари кейинчалик адабий сатҳга кўчиб ўтгани, умумий мифологияга эга эллар оғзаки ижодида ўхшашлик табиийлиги хусусида сўзлайди. Тарихий мактаб олимлари фольклор асарлари қадимда юз берган воқеаларнинг инсоният хотирасидаги акс садоси дея тушунтиради. Антропология мактаби эса этник қариндош бўлмаган, ўтмишда иқтисодий, сиёсий ва ижтимоий алоқаларга киришмаган халқларда параллел маданий ҳодисалар учрашига эътибор қаратиб, буни тарихий тараққиётнинг бир хил босқичида бутун башариятда руҳий ва маънавий яқинлик кузатилиши билан боғлайди. Илмий мактаблар илгари сурган фаразларнинг барчасида жон бор ва улар бир-бирини тўлдиради.\nИккинчи туртки. Яқинда Жанубий Америка адабиётининг йирик намояндаси Хорхе Луис Борхеснинг “Туркистон эртаклари” деган эссесини ўқиб қолдим. Таржимон Шарифжон Аҳмедовнинг ёзишича, “Туркистон эртаклари” (“Cuentos del Turquestan”) асари 1926 йили Буэнос-Айресдаги “La Prensa” газетасида эълон қилинган. Улуғ Китобдор ажиб адабий занжир ҳақида сўзлайди: сирли-сеҳрли эртаклар Буюк Турон дашту далалари, тоғу тошлари, шаҳару кентларини макон тутган эллар томонидан асрлар бўйи яратилган; рус этнографи Николай Остроумовнинг (1846–1930) илмий изланишлари натижасида 1906 йили “Сказки сартов в русском изложении” китоби чоп этилган; ушбу тўплам немис-чех фольклоршуноси Густав Юнгбауэр (1886–1942) саъй-ҳаракати билан немис тилига ўгирилиб, 1923 йили Йена шаҳрида “Märchen aus Turkestan und Tibet” (“Туркистон ва Тибет эртаклари”) номи билан нашр қилинган; “бир неча этножўғрофий саргардонликларни бошидан кечирган ушбу китоб (эҳтимол, Буэнос-Айресдаги ягона китоб), мана, охир оқибат” аргентина ёзувчисининг қўлига келиб тушади ва у кўнглига Шарқ шамолларини келтирган, хаёлини етти иқлимга елдирган эртаклар тўғрисида эссе ёзади. Ушбу бадиани асрий асотирлар тили – ўзбек тилига ўгирган Шарифжон Аҳмедов ҳам ўша адабий занжирга яна бир ҳалқа бўлиб қўшилади.\nУчинчи туртки. Филология фанлари доктори Маматқул Жўраев неча йиллар илгари “Hurriyat” газетасига берган интервьюсида ўзбек эртаклари каталоги тузилаётгани ҳақида хабар берганди. Шундан буён оромим йўқолиб, тадқиқот натижаларини кутардим. Шошманг, ҳали унгача заҳматкаш олимларнинг қанча оромсиз кунлари, бедор тунлари… тўғрисида сўзлашимиз керак.\nАсосий воқеа. Германиялик фольклоршунос олима Габриэле Келлер халқаро анжуман баҳонаи сабаб йигирма йил аввал Самарқандга келганида бундан кейинги ҳаёти шу юрт билан боғланиб қолишини хаёлига келтирганми-йўқми, ўзига ва Ўзига аён. Низомий номидаги Тошкент давлат педагогика университети профессори Хуррам Раҳимов асли немис тили мутахассиси бўлиб, таржималар жараёнида фольклоршуносликка боғланиб борди. ЎзР ФА Ўзбек тили, адабиёти ва фольклори институти бўлим мудири Маматқул Жўраевнинг илмий-ташкилий тажрибаси ҳам ушбу олимлар жамоасига жуда зарур эди. Шундай қилиб, ўн йиллик (1997–2017) илмий ҳамкорлик натижасида икки жилдли “Typenkatalog Usbekischer Zaubermärchen” (“Ўзбек халқ сеҳрли эртаклар каталоги”) юзага келди.\nЭътироф этиш жоиз, фольклор асарлари каталогини тузиш осон кўчадиган иш эмас. Аввало, ҳозирга қадар нашр этилган эртак китоблардаги материалларни кўриб чиқиш лозим. Муаллифлар шу билан чекланмай, Самарқанд тарих ва этнография музейи ва Низомий номидаги ТДПУ билан ҳамкорликда Самарқанд, Сурхондарё, Қашқадарё вилоятларида уч бора (1998, 1999, 2008) дала тадқиқотлари ўтказишди, эртаклар бевосита ижрочилар – нуроний боболар, фариштали момолар оғзидан магнит тасмасига ёзиб олинди. Изланишлар натижасида бир неча тўпламлар нашр этилди: “Märchen aus Samarkand” (“Самарқанд эртаклари”. Фрайбург, 2004), “Zaubermärchen aus Südusbekistan” (“Жанубий Ўзбекистон сеҳрли эртаклари”. Тошкент, 2016), “Usbekische Zaubermärchen” (“Ўзбек сеҳрли эртаклари”. Тошкент, 2017). Булар, албатта, каталог тузишга яхшигина тайёргарлик кўрилганидан дарак беради.\n– “Ўзбек халқ сеҳрли эртаклар каталоги”даги материалларнинг салмоқли қисмини ЎзР ФА Ўзбек тили, адабиёти ва фольклори институтининг Фольклор архивида сақланаётган эртаклар ташкил этади, – дейди профессор Маматқул Жўраев. – Икки жилдли китобда мингдан ортиқ ўзбек халқ сеҳрли эртакларининг матний таҳлили, таржимаси, илмий тадқиқи ва типизацияси амалга оширилган; 145 сюжет типлари аниқланиб, ўзбек ҳамда жаҳон эртакшунослиги манбалари асосида илмий шарҳлар билан тасдиқланди. Тадқиқотлар натижасида Европа халқлари фольклоридаги айрим эртаклар сюжетининг илдизлари Марказий Осиё фольклорига, аждодларимизнинг қадимий эртакчилик анъаналарига бориб тақалиши маълум бўлди. Мазкур йирик илмий асар ҳозирги замон жаҳон фольклористикасининг энг янги назарий концепциялари ва терминологияси асосида шу пайтгача махсус ўрганилмаган ва эпик сюжетларнинг халқаро каталогларига киритилмаган ўзбек халқ сеҳрли эртакларини яхлит бадиий тизим сифатида таҳлил қилгани, шунингдек, Марказий Осиё минтақасида шу йўналишда амалга оширилган илк тадқиқот экани билан ҳам алоҳида аҳамиятга эгадир. Бу илмий типологик каталог сеҳрли эртакларнинг миллий ўзига хослиги ва бадиий хусусиятларини жаҳон миқёсида кенг тарғиб этиш орқали ўзбек халқи поэтик тафаккурининг ғоят юксаклигини намойиш қилади.\nФольклоршунос ва таржимонларимиз олдида яна бир катта довон турибди. “Ўзбек халқ сеҳрли эртаклар каталоги” она тилимизга маҳорат билан ўгирилиб, китоб ҳолида нашр этилса, хазина калитлари эгасига қайтарилгандек савобли ишга қўл урилган бўлур эди.\n← Аввалги Аввалги Эркин Воҳидов. Англаш фурсати (1990)\nКейинги → Кейинги: Михаил Булгаков. Чичиковнинг саргузаштлари (ҳикоя)


Президентимиз Шавкат Мирзиёев Самарқанд шаҳридаги «Алпомиш» масъулияти чекланган жамиятига ташриф буюрди. Ушбу масъулияти чекланган жамиятнинг бўш ётган биноларини кўздан кечирди.\nМамлакатимизнинг барча ҳудудлари каби Самарқанд вилоятида ҳам кичик бизнес ва хусусий тадбиркорликни жадал ривожлантириш, тадбиркорларнинг эркин фаолият кўрсатишини қўллаб-қувватлаш юзасидан кенг кўламли чора-тадбирлар амалга оширилмоқда. Президентимизнинг шу йил 12 январдаги «Ургут», «Ғиждувон», «Қўқон» ва «Ҳазорасп» эркин иқтисодий зоналарини ташкил этиш тўғрисида»ги фармони соҳа учун кенг имкониятлар яратмоқда.\nПрезидентимиз ушбу стратегик ҳудудни ташкил этиш борасидаги ишларни тизимли йўлга қўйиш зарурлигини таъкидлади. Ҳудудга салоҳиятли тадбиркорларни жалб этиш, хориждаги индустриал зоналар фаолиятини ўрганиш ва илғор тажрибаларни амалиётга татбиқ этиш лозим. Ургут туманида муайян коллежни танлаб, иқтисодий зонада фаолият кўрсатадиган кадрлар тайёрлаш, бундай тажриба «Қўқон», «Ғиждувон», "Ҳазорасп" эркин иқтисодий зоналарига ҳам жорий этиш кераклиги қайд этилди.


Қирғизистон ва Тожикистон чегарасида маҳаллий аҳоли иштирокида можаро юз берди\n10:11 / 29.04.2021\nФото: Корбарони Фейсбук\n28 апрелда Қирғизистон ва Тожикистон чегарасидаги маҳаллий аҳоли иштирокида навбатдаги можаро юз берди. Маълумотларга кўра, можарога Тожикистон томонининг чегараолди ҳудуди «Бош сув тақсимлагич» деб номланган қисмидаги электр узатиш линияси устунларида видеокузатув камераларини ўрнатишни бошлагани сабаб бўлган. Бироқ Қирғизистон ушбу ҳудудни баҳсли деб ҳисоблайди.\nҚирғизистоннинг воқеа жойига келган чегара отряди ва Боткен вилояти ички ишлар бўлими ходимлари камераларни ўрнатиш бўйича ишларни тўхтатишни талаб қилишган. Бироқ икки давлат чегарачилари келиша олмагач, икки томондан 150га яқин одам тўпланиб, бир-бирларига тош улоқтира бошлашган.\nҚирғизистон томонининг хабар беришича, можаро давомида 3 нафар қирғизистонлик жароҳат олган. Ўз навбатида, Тожикистон миллий хавфсизлик қўмитасида маълум қилинишича, можаро 7 нафар тожик фуқароси жабрланишига сабаб бўлган.\nҚирғизистонда ушбу можаро юзасидан «Оммавий тартибсизликлар» моддаси бўйича жиноий иш қўзғатилган.\nИкки томон ушбу можарода бир-бирини айбламоқда. Қирғизистон чегара хизматида маълум қилинишича, сув тақсимлагич жойлашган ҳудуддаги можаро тожиклар томонидан келтириб чиқарилган.\n«Тожикистон томонидан ижтимоий тармоқларда гўёки Қирғизистоннинг турли аҳоли пунктларидан чегарага одамлар олиб келиниб, миллатлараро можарога гижгижланаётгани ҳақида тарқатилаётган хабарлар чегарадаги ҳақиқий вазиятни батамом бузиб кўрсатади. Ушбу можаро Тожикистон фуқаролари томонидан келтириб чиқарилган», дейилган Қирғизистон томони баёнотида.\nШунингдек, Тожикистон томонидан сув тақсимлагич Тожикистонга тегишли экани ҳамда Қирғизистон фуқаролари уни бир томонлама тарзда эгаллаб олганлари ҳақида тарқатилаётган маълумот ҳақиқатга мос эмас. «Юзага келган вазиятни тартибга солиш ўрнига Тожикистон томони бундай баёнотлари билан вазиятни янада кескинлаштирмоқда ва икки давлат чегараолди ҳудудидаги аҳоли ўртасига нифоқ солмоқда», деб қўшимча қилинган Қирғизистон чегара хизматида.\nБироқ Тожикистон томонининг баёнотида таъкидланишича, сув тақсимлагич Қирғизистон аҳоли пунктларидан узоқда жойлашган. Баёнотда айтилишича, 1924—1927 ва 1989 йиллардаги хариталарга кўра, сув тақсимлагич тўлиқ Тожикистон ҳудудида жойлашган. У 1968 йилда қурилган ва Тожикистон, Қирғизистон ҳамда Ўзбекистоннинг чегараолди ҳудудларида ирригация ишларини амалга ошириш ва экин майдонларини суғориш учун мўлжалланган.\nТожикистон чегара хизматида таъкидланишича, Қирғизистон «бир томонлама равишда ушбу гидроиншоотни эгаллаб олган ва чегараолди ҳудудидаги тинч тожикларга қарши фуқаролик кийимида кийиниб олган махсус кучлар жангчиларини қўлламоқда».\nҚирғизистон ва Тожикистон чегарасида вақти-вақти билан маҳаллий аҳоли ва икки давлат чегарачилари ўртасида можаро чиқиб туради. Бунга асосий сабаб чегарада делимитация қилинмаган ўнлаб ҳудудлар мавжудлиги ҳисобланади. Ушбу участкаларда давлатлар ўртасидаги чегара қаердан ўтганини аниқ билиб бўлмайди.\nҚирғизистон маълумотларига кўра, Тожикистон билан умумий чегара 972 кмни ташкил қилади. Ундан 519 кмлик қисми бўйича чегаранинг қаердан ўтиши белгилаб олинган, қолган 375 км бўйича эса бир тўхтамга келинмаган.\nҚирғизистон-Тожикистон чегарасида отишма рўй берди. Томонлар низода яна бир-бирларини айблашмоқда.\n«Янгиликни эшитганимдан бери йиғлаяпман» - 30 йил фуқаролик олишни кутган избосканлик аёл мақсадига етди


ЎзА - Унутилган миноралар...\n03.06.2018 12:04 Чоп этиш версияси\nБалиқчи тумани “Сувоқава” ташкилоти\nРеспублика ишчи гуруҳи Андижон вилояти Балиқчи туманидаги ўрганишлар чоғида кўплаб маҳаллаларда тоза ичимлик суви муаммоси борлигига, аҳоли 13-40 метрли қўлбола сув тортиш кранларини ўрнатиб олганига ва ушбу муаммоларнинг ечими бўйича жўяли ишлар қилинмаётганига гувоҳ бўлди. Кўплаб ҳудудларда сув миноралари мавжуд бўлгани ҳолда улар мутлақо ишламаётгани кишини таажжублантиради.\nЎзбекистон Президентининг 2017 йил 20 апрелдаги “2017-2021 йилларда ичимлик суви таъминоти ва канализация тизимларини комплекс ривожлантириш ҳамда модернизация қилиш дастури тўғрисида”даги қарори қабул қилинган эди. Аммо унинг ижроси талаб даражасида эмас ва аҳолининг ҳақли эътирозларига сабаб бўлаяпти.\nЖумладан, тумандаги “Сиза” маҳалласидаги 4 та кўчада 600 та хонадон мавжуд. Мазкур кўчаларнинг бирортасида 2005 йилдан буён ичимлик суви тармоғи ишламаяпти. Мавжуд минора носоз ҳолатда. Вилоят “Сувоқава” давлат унитар корхонаси томонидан ушбу маҳалланинг “Сиза” ва “Узун” кўчаларига 1 км.дан ичимлик суви тармоғини қуриш ишларини амалга ошириш учун “Саховат унуми” хусусий корхонаси бириктирилди. Сув минорасини тез кунда реконструкция қилиш ва тармоқни ишга тушириш учун режа белгиланди. Мазкур ишлар тўлиқ ҳажмда бажарилса, 2855 нафар аҳоли тоза ичимлик суви билан таъминланади.\n“Ўлмас” маҳалласидаги 4 та кўчада 435 нафар фуқаро истиқомат қилади. Тоза сув – ҳаёт манбаи. Бир кун сувсиз қолган одам дарди ёлғиз ўзига аён. Ишчи гуруҳига кўча аҳли жуда ташвиш билан ушбу муаммони ҳал қилишни сўради. Маҳалладаги “Маърифат” кўчасида жойлашган ҳамда ҳудуддаги барча кўчаларни ичимлик суви билан таъминлашга хизмат қиладиган минора 2005 йилдан буён фаолият кўрсатмайди. У захлаб, тешилиб, чириб кетган.\nУшбу маҳаллада 6 км узунликда ичимлик суви тармоғини қуриш, Д-100 ммли 2,5 км узунликдаги қувур ўрнатиш ҳамда ичимлик суви минорасини реконструкция қилиш бўйича мутасаддиларга кўрсатма берилди. Шунда 2331 нафар аҳолининг оғири енгил бўлади.\n“Оқтепа” маҳалласидаги жами 3 та кўчадаги 474 та хонадон ҳам худди шу дард билан қийналмоқда “Наврўз” ва “Ишчилар” кўчаларидаги мавжуд тармоқларда 2003 йилдан буён ичимлик суви умуман йўқ. “Водий гавҳари” кўчасида эса водопровод қувурлари ўтказилмаган. Шу билан бирга, маҳалланинг “Ишчилар” кўчасида жойлашган сув башняси ҳам 2003 йилда “истеъфога чиққан” ва фалаж ҳолда ётибди.\n“Водий гавҳари” кўчасига қўшни “Сиза” маҳалласидаги тармоқни келтириб улаш ҳамда 2,5 км атрофида тармоқ тортиш лозим. “Наврўз” кўчасига 900 метр масофадаги ичимлик суви линиясини тез муддатларга ишга тушуриш топширилди. Шунингдек, башнянинг двигатели ва сув насоси таъмирлаш учун устахонага юборилди, ҳомийларни жалб этган ҳолда таъмирлаш харажатлари қоплаб берилди. Мазкур ишларнинг тўлиқ ҳажмда бажарилиши 1410 нафар аҳолини ичимлик суви билан таъминлаш ҳолатини даражасини сезиларли яхшилайди.\nТумандаги “Маллачек” маҳалласида эса аҳвол ундан ҳам баттар ҳолда. “Найман”, “Мевазор” ва “Меҳр нури” кўчаларида жойлашган 569 та хонадонда ичимлик суви мутлақо йўқ. Табиийки, узоқ йиллар фойдаланилмаган темир қувурлар занглаб, чириб, бир уюм металломга айланиб қолган. Ушбу маҳаллада 3 км тармоқни реконструкция қилиш ҳамда 5 км янги тармоқ тортиш, “Меҳр нури” кўчасида жойлашган ичимлик сувини минорасини таъмирлаш масаласи ечимини кутаётган бирламчи вазифалар қаторида қайд қилинди.\n“Қаҳрамон” маҳалласидаги “Боғ”, “Холис”, “Сокин”, “Фидойи” кўчаларида жойлашган 203 та хонадон ҳам кўздан кечирилганда аҳолининг талаби биринчи галда ичимлик сувига бориб тақалди. Энг ачинарлиси, уларнинг барчасида узоқ йиллар сув тармоғи бип-бинойидек ишлаб, эҳтиёжлари қоплаб келинган. Бироқ масъулларнинг эътиборсизлиги, ишга совуққонлик билан қараш, узоқни кўра билмаслик орқасидан тизим йиллар давомида ишламаган. Энди эса уларни янгиси билан алмаштиришга тўғри келмоқда. 40-мактаб ҳудудида жойлашган сув минораси аҳволига маймунлар йиғлайди. Мазкур иншоатни янгилаш орқали нафақат “Қаҳрамон” маҳалласининг балки, қўшни “Адолат” ва “Қўрғонча” маҳалларида яшовчи аҳолининг ҳам ичимлик сувига бўлган эҳтиёжларини меъёрида таъминлаш мумкин.\n“Навниҳол” маҳалласидаги 4 та кўчада 467 та хонадон мавжуд. Ўрганишлар ва вазият билан жойига бориб ташишиш аҳволнинг нечоғли мураккаблигига ойдинлик киритди. Ҳудуддаги кўчаларда мавжуд тармоқларда 2010 йилдан буён ичимлик суви йўқлиги, аҳоли босма кран сувини истеъмол қилаётгани аниқланди. Шу билан бирга, маҳалланинг “Истиқбол” кўчасида жойлашган ҳамда ҳудуддаги барча кўчаларни ичимлик суви билан таъминлашга хизмат қиладиган минора мана 8 йилдирки унутилган.\nМазкур маҳалла раиси Абдуғаффор Абдуллаевнинг айтишича, 10 тоннали сув минораси бочкаси тешилгани бўйича ямалмай қолиб кетган. Аҳолига ичиш учун яроқли сув 45 метрдан чуқурликдан чиқмоқда. Битта шундай ускунани қуриш нархи 300-400 минг сўмга тушмоқда. Ҳамманинг ҳам қудуқ қаздиришга имкони йўқ. Шу сабабли маҳалла аҳли сувдан қийналаяпти.\nУшбу маҳалланинг “Истиқбол” кўчасига 750 метр, “Бунёдкор” кўчасига 300 метр масофадаги ичимлик суви тармоғини қуриш ишларини амалга ошириш учун “Саховат унуми” хусусий корхонаси бириктирилди. Шунингдек, миноранинг сув насоси таъмирлаш учун устахонага юборилди. Тармоқ ишга тушиши натижасида 2380 нафар аҳоли сифатли ичимлик суви билан таъминланди.\n“Янги ҳаёт” маҳалласида ҳам вазият кўнгилни тўлдирмайди. “Чўлпон” кўчасида 1,4 км, “Маънавият” кўчасида 3,8 км янги ичимлик тармоғи тортиш зарур бўлса, “Бобур” кўчасида 2 км, “Бобур 1” кўчасидаги 6,1 км илгари тортилган сув қувурларини қайта кўриб чиқиш зарур.\n“Насриддинобод” маҳалласига кирар эканмиз, яхши умидлар билан тортилган қувурлар 8 йилдан буён расвоси чиқиб ётганига шоҳид бўламиз. “Соҳибқирон” ва “Насриддинобод” кўчасида жойлашган сув миноралари 11 йилдирки ишлатилмасдан, таъмирталаб ҳолга келиб қолган.\n4 та кўчада 20 кмлик сув қувурларини қайта кўриб чиқиш, “Соғлом авлод” кўчасида 1 км масофада янги сув қувурларини тортишга тўғри келади.\n“Насриддинобод” кўчасидаги 196-уйда истиқомат қилувчи Хусанбой Эргашев ёши етмишга етган.\n– Бип-бинойидек ичимлик сувидан фойдаланиб келардик. 2007 йилдан буён умуман сувсиз қолдик. Аввал матор куйди, кейин электрга пул йўқ, деб узиб қўйишди. Ҳозир кўриб турган “качалкангиз”ни ўн йил деганда яъни 2016 йили 200 минг сўмга ўрнатиб олдим. 40 метрдан тиниқ сув олаяпмиз. Аммо сув минорасининг қувурлари 250 метрли бўлиб, унинг суви бўлакча эди. Тортиб олгандан кўра, оқиб келгани қулай эди-да, болаларим. Бу масала бўйича бормаган жойимиз қолмади. Энди қувурлар ҳам чириб битди. Агар минора ишга тушган тақдирда ҳам қувурларни тўлиқ янгилаб чиқиш керак.\nБир нарсани тушуниш қийин. Давлат раҳбари ер остида ичимлик суви бўлмаган ҳудудлар аҳолисига ҳам олис манзиллардан юзлаб чақириб қувурлар ётқизиш орқали эҳтиёжини қондираётган ва ечилиши қийин бўлган муаммоларга ҳам чора топаётган бир пайтда, Балиқчида бор имкониятдан ҳам унумли фойдаланилмаётганига қандай баҳо берса бўлади? Бугун сув илинжида бир киши 10 метр ерни қазиса, эртага бошқаси 20, 30 ва ҳатто 40 метр қазиб, беқиёс бойлигимиздан тартибсиз фойдаланмоқда. Уларнинг ҳам бирламчи эҳтиёжи тушунарли. Бироқ ер остида чучук сув ресурслари йиллаб ўтиб, истиқболи қандай кечади?\nСув таъминоти ташкилотлари зарур моддий-техника базаси, замонавий ускуналар, машиналар, механизмлар, таъмирлаш-фойдаланиш ва ўлчов техникаси билан жиҳозланмаган. Сув босимини ҳосил қиладиган минора ва резервуарлар ҳар бири атрофида бир неча ун сотих унумдор ерлар бор. Айримлари мутлақо қаровсиз ва фойдаланилмасдан ётибди. Баъзиларида эса ойлик олмай ишлаётган қоровулларга иш ҳақи эвазига ушбу ерлардан фойдаланиш имконияти тақдим этилган.\nАҳоли сонининг муттасил ортиб бораётгани, янги турар жой массивларининг барпо қилинаётгани, энергия ва ресурларни тежайдиган замонавий технологиялар жорий этиш асосида сув олиш иншоотларини, сув қувурлари, насос станциялари, тақсимлаш узеллари ва водопровод тармоқларини модернизациялаш чоралари кўрилмаса, кафолатланган сув таъминотини йўлга қўйиб бўлмайди.


Йилларга татигулик ғоялар\n11 oy oldin Behzod 134\nЯқинда Ўзбекистон Журналистлари ижодий уюшмаси ва уюшманинг Сирдарё вилоят бўлими томонидан Гулистон давлат университетида “Янги Ўзбекистон — янгича ижодий ёндашувлар” мавзуида илмий-маърифий анжуман ўтказилди. Унда давлатимиз раҳбарининг Олий Мажлисга Мурожаатномасидан келиб чиққан ҳолда журналистлар олдида турган долзарб вазифалар муҳокама қилинди.\n— Биз бугун катта ислоҳотлар руҳи билан яшаяпмиз, — деди Ўзбекистон Журналистлари ижодий уюшмаси раиси Саъдулла Ҳаким. —Ўтган ой юртимиз учун тарихий вақеаларга бой бўлди. Президентимиз Олий Мажлис Қонунчилик палатаси ҳамда Олий Мажлис Сенатида сўзлаган нутқларида ва Олий Мажлисга Мурожаатномасида узоқ йилларга татигулик ғояларни ўртага ташлади.\nПрезидентимизнинг 2020 йилни “Илм, маърифат ва рақамли иқтисодиётни ривожлантириш йили” деб эълон қилишида катта маъно бор. Бунга Мурожаатномада келтирилганидек: “Энг катта бойлик — бу ақл-заковат ва илм, энг катта мерос — бу яхши тарбия, энг катта қашшоқлик — бу билимсизликдир!”.\nАнжуманда Президентимизнинг ислоҳотлар муваффақиятида журналистларнинг айрича роли борлиги ҳақидаги фикрлари алоҳида таъкидланди. Хусусан, “тўртинчи ҳокимият” вакилларига доир иқтибос сўзма-сўз ўқиб берилди: “Ўтган 3 йил мобайнида Ўзбекистонда сўз эркинлигини таъминлаш, оммавий ахборот воситаларини ҳар томонлама ривожлантириш, журналист ва блогерларнинг эркин фаолият юритиши ва ижод қилишлари учун ҳуқуқий асослар ва кенг имкониятлар яратилди. Бундан кейин ҳам “тўртинчи ҳокимият” вакилларининг эркин ва холис фаолият юритишлари, мамлакатимизда амалга оширилаётган жадал ислоҳотларни халқимиз ва халқаро ҳамжамият учун очиқ-ойдин ёритишлари учун барча шарт-шароитларни яратамиз.\nЖойлардаги муаммо ва камчиликларни рўй-рост очиб бериш, уларни ҳаққоний ёритишларида мен профессионал журналистларни ҳамиша ва ҳар томонлама қўллаб-қувватлашга тайёрман”.\nТадбирда иштирок этган вилоят ҳокимининг ўринбосари Отабек Носиров ҳам мамлакатимизда рўй бераётган туб ислоҳотлар ва унда журналистларнинг роли ҳақида мухтасар сўз билдирди ва 70 йиллик тўйини нишонлаётган Ўзбекистон Журналистлари ижодий уюшмаси вилоят бўлимининг раҳбари Бойжигит Абдуллаевга вилоят ҳокими Ғофуржон Мирзаевнинг “Табрик хати”ни ўқиб эшиттирди.\nУшбу анжуман яна бир байрамга уланиб кетди. Вилоятнинг бош олий ўқув юрти — Гулистон давлат университетининг нашри “Университет овози” газетаси ўзининг 20 йиллигини нишонлади.\nPrevious “Туронбанк” бошқаруви раиси шундай деди:\nNext Журналистлар боғи барпо этилди


ДЕНИС ИСТОМИН “ДЭВИС КУБОГИ”НИНГ БИРИНЧИ БАҲСИДА ҒАЛАБАГА ЭРИШДИ\nБугун теннис бўйича эркаклар ўртасидаги норасмий жаҳон чемпионати ҳисобланган “Дэвис Кубоги”да иштирокини бошлаган вакилларимиз — Денис Истомин ва Санжар Файзиев Осиё/Океания минтақасининг иккинчи босқич баҳсларида Исломободда Покистон терма жамоасига қарши кортга чиқишди.\nИкки терма жамоа ўртасидаги баҳсларни Денис Истомин ва Айсам ул-Ҳақ Қурайши ўртасидаги учрашув бошлаб берди. Биринчи сет ғолиби тай-брекда аниқланди. Узоқ давом этган сериядан сўнг Истомин рақибини 19:17 ҳисобида мағлуб этди.\nИккинчи сетнинг бешинчи геймидан кейин эса Қурайши баҳсни давом эттира олмаслигини маълум қилди. Шу тариқа Покистонга қарши учрашувда ҳисобда олдинга чиқиб олдик. Яна бироздан сўнг Санжар Файзиев ва Ақил Хон ўртасидаги учрашув бошланади.


Нурсултон Назарбоев Буюк Британия бош вазири ва қиролича Елизавета II билан учрашади\n10:11 / 02.11.2015\nКейинги ҳафтада Қозоғистон президенти Нурсултон Назарбоев Буюк Британияга расмий сафар уюштиради. Сафар икки давлат ўртасидаги дўстона муносабатларни мустаҳкамлайди, деб ишонмоқдалар англиялик мутахассислар, деб хабар бермоқда 24.kz нашри.\nБуюк Британияда Қозоғистон президентининг ташрифини интиқлик билан кутмоқдалар. Бундан Назарбоев ва туманли Альбионнинг биринчи шахслари ўртасида бўлиб ўтиши режалаштирилган кўплаб учрашувлар ҳам дарак бермоқда. Нурсултон Назарбоев дастлаб мамлакат бош вазири Дэвид Кэмерон билан учрашади. Кейин баённома бўйича Назарбоев ва қиролича Елизавета II ўртасида расмий тушлик бўлади. Таъкидланишича, бундай шарафга саноқли жаҳон етакчиларигина сазовор бўлишган.\nШундан кейин Европанинг энг бадавлат ва нуфузли оилаларидан бирининг вакили лорд Ротшильд Назарбоев билан глобал иқтисодиёт ва сиёсат масалаларини муҳокама қилади.\nБу Қозоғистонда ўтган президентлик ва Буюк Британияда ўтган парламент сайловларидан кейин Назарбоевнинг Европага биринчи ташрифи бўлади. Тажрибали мутахассислар бу ташрифда Остона ва Ғарбнинг яқинлашишга уринишига яққол сигнални кўришмоқда.\nАнглия ушбу учрашувга жиддий тайёргарлик кўрмоқда. Инглиз истеблишменти ҳам бу учрашувга ўзининг катта қизиқишини яширмаяпти.


июл 11, 2018 14:43 Asia/Tashkent\nАҳвоз шаҳрининг тарихи\nСайёҳат қилишни хуш кўрувчи муҳтарам мухлислар, Айтиш жоизким, Эронда диққатга сазовор жойлар жуда кўп ва хилма-хилдир. Агар кимдир Эроннинг диққатга сазовор жойлари билан танишишни хоҳласа, унга камида уч ой керак бўлади.\nБеҳисоб музейлар,гўзал боғлар, бозорлару турли тижорат марказлари, зиёратгоҳлар. Чиройли кўчалар, тарихий обидаларга эга Теҳрондан ташқари сайёҳларга аввало Исфаҳон, Шероз, Машҳад шаҳарларини, сўнг Кирмоншоҳ, Табриз, Язд, Кирмон,Шуш шаҳарларини, шунингдек,Гилон ва Мозандарон, Оби Гармнинг ям-яшил ва чиройли қирғоқларини, гуллаётган Ардабилни, Ҳамадон ғорларини, Киш оролининг гўзал қирғоқларини томоша қилиш тавсия этилади.\nЁдингизда бўлса, олдинги суҳбатларимиз орқали Хузистон вилояти ва унинг маркази бўлган Аҳвоз шаҳрига сафар қилишни бошлаган эдик.\nАҳфоз шаҳрининг қурилган тарихи ва унинг ўтмиши ҳақида аниқ маълумотлар мавжуд эмас, аммо айрим ҳужжатлар асосида маълум бўлишича, эйломликлар мазкур минтақанинг биринчи аҳолиси ҳисобланишади. Тарих давомида Аҳвоз шаҳри кўплаб ҳодисалар билан юзмаюз бўлган. Ташқи кучлар томонидан бўладиган ҳужумлар натижасида ушбу шаҳар бир неча бор вайронага айланган ва вақт ўтиши билан яна қайтадан таъмирланган. Эйломликлар Аҳвознинг ҳозирги жойида бир неча асрлар олдин қадимий Таряна шаҳрини бунёд этган эдилар.Эйломликларнинг орадан кетишлари сабабли ушбу шаҳар ҳам завол топади.Сосонийлар сулоласидан бўлган Ардашер Биринчи Таряна шаҳрини қайтадан бунёд этади ва уни “Ардашер Ҳурмузди” дея атайди\nСосонийлар ҳукмронлиги даврида Аҳвоз Хузистоннинг муҳим шаҳри ҳисобланган. Бир вақтлар ушбу шаҳар Эрон хрестианларининг маркази ҳам бўлган. “Ардашер Ҳурмузди” деб аталган вақтида Аҳвоз шаҳри тожирларнинг асосий марказларидан бири бўлган ҳамда ушбу шаҳар қаиқлар сузувчи йирик Корун дарёси соҳилида жойлашгани боис унда катта тижорат ишлари амалга оширилган.\nАҳвоз шаҳрида “Жунди Шопур” олий илм даргоҳи каби илмий ва маданий марказларнинг мавжуд бўлгани ҳам мазкур минтақанинг нечоғли аҳамиятли эканлиги ва ривожланганидан далолат беради. Улуғ донишмандлар ушбу илмий марказларда Юнон, Миср, Ҳиндистон ва Рим юртларида мавжуд тиббий илмлар ва тажрибаларни бир жойга тўплашган эдилар. “Жунди Шопур” олий илм даргоҳида нафақат тиббиёт илмидан таълим бериларди, балки кўплаб беморлар ҳам у ерда даволанишарди. Мазкур Тиббиёт университети милодий 241-271 йилларда Шоҳ Шопур Биринчи фармони билан бунёд этилган эди. Шопур Иккинчи ҳукмронлиги даврида мазкур билимлар маркази таъмирланади ва қайтадан қурилади ҳамда Анушервон замонида янада такомиллаштирилиб, кўпроқ равнақ топади.\nАзизлар, радиомизнинг ҳаво тўлқинларидан йироқлашманг. Эшиттиришимиз давом этади.Исломдан кейин “Ҳурмузди Ардашер” шаҳрининг номи “Сувқулаҳвоз” номига айлантирилади. Аҳвоз шаҳри умавийлар ва аббосийлар даврида ҳам обод ва ривожланган бўлиб, найшакар зироатининг маркази ҳам бўлган. Бироқ ҳижрий-қамарий учинчи асрда Аҳвоз харобазорга айланади. Албатта, уни ободонлаштириш учун кўплаб ҳаракатлар амалга оширилади. Аммо ҳижрий-қамарий 9 асрнинг ўрталарида ушбу шаҳар дарёси устида қурилган йирик тўғон бузилганидан кейин шаҳар вайронагарчилик билан юзмаюз бўлади.Ҳижрий-қамарий 1306 йилда Суэц канали қазилгани ва еропаликларнинг Эрон ғарбига мустамлакачилик сиёсатлари аосида эътибор қаратишганларидан кейин Аҳвоз шаҳрида яна ўзгаришлар юзага келади. Носириддиншоҳ ҳам ушбу имкониятлардан Корун дарёсида тижорат қаиқларини кўпайтириш йўли билан фойдаланишга ҳаракат қилади. Эроннинг ўша вақтдаги шоҳи Носириддиншоҳ Хузистон ҳокими билан Аҳвознинг қадимий қисмида Носирий номланган бандаргоҳни бунёд этади. Шундан кейин Аҳвознинг номи Носирияга айланади. Ҳижрий-шамсий 1314 йилда эса вазирлар қарори билан ушбу шаҳарга яна Аҳвоз номи берилади.\nЎзбекистон Тожикистонга табиий газни жаҳон нархидан уч баравар арзонга экспорт қилади


19:58 / 20.10.2016\nБу учрашувда кичик Буффон пенальтини бартараф берган ва бир неча муҳим сэйвларни амалга оширганди.\n«Бу ўйин менга Жижининг А сериядаги илк учрашувини эслатиб юборди. Улар ўшанда («Парма» сафида - таҳр.) «Милан» билан ўйнашганди. Мен учун бу учрашув ўғлим иштирокидаги энг зўр ўйин бўлган. У кеча Фекирнинг зарбаларини худди 20 ёшидагидей ишонч билан қайтарди. Бундан юрагим жимирлаб кетди.\nМен Доннарумманинг ўйинларини томоша қилаяпман, менга туюляптики, у ҳам ўз фаолиятини менинг ўғлим каби бошлади. У ҳозир анча етук кўринмоқда ҳам. Жижи эса 17 ёшида гўдакларни эслатар эди.\nЖижи тўпга сакраганида Лев Яшинни эслайман.\nАгар мен уни аччиқлантирмоқчи бўлсам, унга дейман: тор кулбангдан чиқ – бу сен учун муаммо келтирмоқда! У ўйин охиридаги вазиятда бошқа дарвозабонлар каби олдинроққа чиқиши ҳам мумкин эди, аммо у чизиқ устида қолишга қарор қилди ва Толиссонинг зарбасини тўса олди», – деган ота Буффон.\n«Мени кўмишга ҳали эрта!» Буффон ўз танқидчиларига жавоб қайтарди\nДоннарумма Лион Буффон


БМТ: Хиросима фожиаси қуролсизланишнинг долзарблигини кўрсатмоқда\n10:31 / 06.08.2015 2691\nБМТ бош котиби Пан Ги Мун Япониянинг Хиросима шаҳри бомбардимон қилинишининг 70 йиллиги муносабати билан мурожаатнома йўллади. Унда ядровий қуролдан бутунлай қутулишнинг зарурлиги яна бир таъкидланди.\n1945 йил 6 августи соат 8:00да бир гуруҳ АҚШ ҳарбий самолётлари шаҳарга яқинлаша бошлади. Япония ҳаво ҳужумига қарши кучлари буни кўрса-да, самолётларни ушлаб қолмади. Натижада полковник Пол Тиббетс бошқараётган B-29 "Энола Гэй" бомбардимончи самолёти тўсиқларсиз шаҳар марказига етиб бориб, унинг устига “Миттивой” номли 4 тоннали уран бомбасини ташлаб юборди. Бунинг натижасида бир неча сония ичида 70-100 минг киши ҳалок бўлди. Шаҳар бутунлай ер юзидан супуриб ташланди.\nТирик қолганлар нурланиш касалидан кейинчалик оламдан ўтди. Бир кун ичида атом бомбасининг қурбонлари сони 292 325 кишини ташкил қилди. Тирик қолиб, нурланиш касалидан азият чекаётган одамлар сони эса бугунги кунда 183 519 кишини ташкил қилмоқда. Уларнинг аксарият қисми ҳаётини ядровий қуролга ва урушга қарши курашишга, шунингдек, маърифатпарварликка бағишлаган.\nУшбу сана муносабати билан Японияда Хиросима шаҳрига атом бомбаси ташланишига 70 йил тўлишига бағишланган хотира тадбирлари ўтказилмоқда. Асосий маросим анъанавий тарзда шаҳар марказидаги Тинчлик боғида бўлиб ўтмоқда. Жорий йилда хотира маросимида 100дан ортиқ мамлакат вакиллари иштирок этади. Шаҳар ҳокимияти жами 157 мамлакатга таклифномалар юборган эди.\n“Бу хотира бутун дунёга тарқалиши ва инсонларга ядровий қуролдан бутунлай қутулиш заруратини эслатиб туриши лозим”, – таъкидланди Пан Ги Муннинг мурожжатида.\nМурожаатнома БМТ бош котибининг қуролсизланиш бўйича олий вакили Ким Вон Су томонидан тадбир чоғида ўқиб эшиттирилди.


«Ҳикоя» ҳақида ҳикоя | behzodfazliddin.uz\nCўзнинг қудратидан тўғри фойдаланиш, уни беҳудага исроф қилмаслик яхши асар яратиш омилларидан биридир. Умуман, ҳар доим Сўзга эҳтиёжимиз борлигини, Сўз кучига таяниб иш юритишимизни унутиб қўймаяпмизми?\nКўпгина хусусий газеталарда чоп этилган саёз асарларни ўқиб, яхшигина безак берилган “китоб”ларни варақлаб, шундай хулосага келади киши. Ҳозир Сўзга, бадиий адабиётга бўлган ҳурматсизлик, истаган кишининг китоб чиқараверишини кўриб, ҳайрон қоласиз. Ўқувчига эстетик завқ бермайдиган, фикрлашга, мушоҳада қилишга ундамайдиган, аксинча, руҳиятига салбий таъсир қиладиган енгил асарларнинг кўпайиб кетаётгани, ҳақиқатан ҳам, ачинарли ҳол. Уларнинг “ҳикоя” ёки “қисса” номи остида берилишини қандай тушуниш мумкин?\nБир бирига жуда ўхшаш бундай “ҳикоя”лар тили ҳам ғариб. Такрорий жумлалар, мантиқсиз гапларни айтмаса ҳам бўлади. Баъзи беўхшов гаплар ўқувчининг ғашига тегади (“Сира пайқамаган эканмиз, Мавжуда опанинг сочлари сақичдай (?) қоп-қора, майин жингалак толалари ялтираб тураркан”, “Бўлади кулги! У кишининг юзлари лавлагидай (?) қизаради” ).\nБундай асарларнинг “сюжет”и ҳам деярли бир хил: қишлоқдан ўқиш ёки ишга келган қиз шаҳарлик бир йигит билан танишади. Ораларида ишқий муносабат пайдо бўлади. Натижада қиз… Ота-онаси олдига боришдан, одамларнинг гап-сўз қилишидан номус қилиб ё ўзини осади ёки… Мана шу “икки оғиз гап” бутун асар давомида кенгайтирилиб, қизнинг руҳий ҳолати, азобларини ёзиш билан “бойитилади”. Қолган “ҳикоя”лар ҳам шу каби воқеалар баёни асосида ёзилган (тўғрироғи, тўқилган) бўлади. Воқеалар кўпинча қизнинг кундаликлари тарзида баён қилинади.\nБу каби хом асарлар ўқувчига нима бера олиши мумкин? Деярли ҳеч қандай тарбиявий аҳамиятга эга бўлмаган (кўпинча “кимларгадир сабоқ бўлиши учун ёздик” қабилидаги гаплар билан асар камчилиги хаспўшланади) “кўча ҳикоялари” хусусий газеталарда нега бу даражада кўпайиб кетяпти? Уларнинг “ҳикоя”, “қисса” деб берилиши баттар асабга тегади. Ахир, ҳикоя (қисса) ёзиш хамирдан қил суғуришдек осон иш эмаски, истаган киши қўлига қалам олиб ижод қилаверса… “Эри қўшниси билан юриб кетибди, қизи ўқишни баҳона қилиб кайфу сафо суриб юрган эмиш” каби ғийбатнамо гаплар қачондан бери адабиётга даъво қиладиган бўлиб қолди? Адабий тилнинг оддий қоидалари талабларига ҳам жавоб бера олмайдиган “пойинтар-сойинтар” жумлалардан иборат “ҳикоя”лар бадиий ижод намунаси бўла оладими? Ваҳоланки, шунчаки зерикканда, бекорчиликда ўқилаётган асар ҳеч қачон бадиий асар даражасига кўтарила олмайди.\nУларнинг деярли бир хил сарлавҳаларига эътибор беринг: “Нафс бандалари”, “Ҳирс бандилари” ва ҳоказо.\nМинг афсуски, “янги ёзувчи”ларнинг “мухлис”лари ҳам кўп. Улардан бу ҳақда сўрасангиз, асарнинг зўрлигини, “маза қиладиган” жойлари кўплигини айтишади. Наҳотки, уларда ҳам ҳақиқий адабиёт шундай бўлади, деган тушунча бўлса? Лекин мутолаа қилишга, фикрлашга ўзида куч топа олган (айниқса, ҳозирги шиддаткор давримизда бу жуда муҳим) киши ҳақиқий асар билан оддий тўқимани ажрата олади. Бинобарин, қимматли вақтини бундай “кўча ҳикоялари”ни ўқиш учун сарфламайди.\nБадиий асарда, жумладан, ҳикоя ва қиссаларда мазмун ва шакл мутаносиблиги жуда муҳим. Ҳикояни ҳамма халқлар адабиётида энг кўп ривож топган жанр деб айтиш мумкин. Ўзбек ҳикоячилигининг энг яхши намуналарини яратган Абдулла Қодирий, Ғафур Ғулом, Абдулла Қаҳҳор, Шукур Холмирзаев… ҳикояларини қайта-қайта ўқиб, зерикмайсиз. Бундай асарларни ўқимаган кишининг ҳикояга бўлган муносабати ва у ҳақдаги тушунчаси ҳаминқадар бўлади. Аслида, номлари келтирилган улуғ адибларимизнинг юксак истеъдоди замирида яратилган асарлар билан биз айтаётганларни бир-бирига солиштириш эриш туюлиши мумкин. Чунки улар билан хусусий газеталарда берилаётган “ҳикоя”лар ўртасида ер билан осмонча фарқ бор.\nИстеъдодли ёзувчи, “Ёшлик” журнали бош муҳаррири ўринбосари Луқмон Бўрихоннинг бу борадаги фикрлари шундай бўлди:\n– Ҳикоя жанри ижодкордан бадиий, тўлақонли тасвирни талаб қилади. Фақат баёнчилик билан чекланиб қолиш ҳикоя ёзиш дегани эмас. Афсуски, “сариқ матбуот” деб аталаётган нашрларда бундай талабларга жавоб бера олмайдиган ҳазми енгил асарлар кўпайиб кетди. Ҳатто муаллифлар ушбу “ҳикоя”ларини жамлаб, китоб қилиб чиқаришяпти.\nШу ўринда ҳақли савол туғилади? Улар бадиий асар даражасида бўлмаганига қарамай, одамлар уларни қўлдан қўймай ўқишяпти-ку? Мен бунда кўпроқ ёзувчиларнинг ўзлари айбдор, деб ўйлайман. Чунки бадиий жиҳатдан етук асарлар кейинги йилларда кам яратиляпти.\nБундан ташқари, маълум муддат орада бўшлиқ пайдо бўлди. Ана шу бўшлиқни олди-қочди “ҳикоя”лар тўлдира бошлади. Натижада ўқувчи диди шу даражада ўтмаслашдики, ҳар қандай енгил асарни ҳам бадиий асар сифатида қабул қила бошлади. Аслини олганда, бу ҳам катта муаммолардан бири. Бунга ечим топиш фақат 2-3 кишининг ёки маълум бир жамоанинг иши эмас, бу давлат миқёсида бўлиши керак. Чинакам адабиёт намуналарини чоп этадиган жиддий нашрларга моддий жиҳатдан ёрдам бериш лозим. “Ҳайбаракачилик” жуда авж олди. Ҳуда-беҳуда мақтовларга ҳам чек чек қўйган маъқул.\nБизнингча, бу борада адабиёт муаллимлари зиммаларига ҳам катта масъулият юкланади. Улар ёш авлодга бадиий асар, хоҳ у ҳикоя бўлсин, ҳоҳ қисса ёки роман, қандай асосга қурилиши, чинакам асарнинг оддий тўқималардан фарқини тушунтириб беришлари, ўқувчиларда эстетик дидни шакллантиришлари лозим эмасми? Адабиёт дарсларида ўқувчиларга нафақат ўқиган асари мазмунини гапириб ёки шеърни ёддан ифодали ўқиб беришни топшириш, балки адабий жанрлар, бадиий асарга қўйиладиган талаблар ҳақида ҳам кўпроқ билим бериб бориш керак-ку. Токи эртага улар савияси паст, саёз асарларни ўқиб, вақтни зое кетказмасин. Онгу шуурини ҳақиқий адабиёт намуналари мутолааси билан бойитсин.\nОна тили ва адабиёт ўқитувчиси Раъно Эгамшукурованинг бу ҳақдаги мулоҳазаларини ўқиб кўринг:\n– Адабиёт – сўз санъати, деймиз. Санаът нима? Эстетик аҳамиятга эга бўлган, инсонни руҳан озиқлантирадиган, ҳис-туйғуларини тарбиялайдиган, энг муҳими, уни ҳайратга соладиган гўзалликнинг уйғунлашувини санъат дейиш мумкин. Адабиёт инсон руҳини тарбиялайди. Шу маънода адабиёт қуроли сўз бўлиб, унинг Абдулла Қаҳҳор айтмоқчи “атомдан кучли” эканлиги ҳам шундадир. Лекин кўплаб хусусий газеталарда ҳикоя, қисса номлари билан чоп этилаётган воқеалар баёнини ўқиб, адабиётнинг кучи “ўтин ёриш”га сарфланаётганига ачинасан киши. Ҳикоянавислик, қиссанавислик, умуман, бадиий асар ёзишнинг ҳам ўз меъёри ва қонун-қоидалари бор. Биз назарда тутаётган “асар” бадииятдан анча йироқ бўлган, баёнчиликка асосланган тўқима ёки уйдирма воқеалардир.\nҲикояда воқеалар тасвирланар экан, албатта, қаҳрамон руҳияти табиат билан уйғун ҳолда ёритилади. Бу ўқувчини табиат билан яқинлашишга, атроф-муҳитга эътиборли бўлишга ундайди. Биз назарда тутаётган “ҳикоя”лар бундан батамом узоқ. Уларни ўқиган катта ёшдаги кишилар энсаси қотиб, газетани қайта қўлига олмас, агар у бадиий асар қандай бўлишини яхши тушунса. Лекин эндигина адабиётни тушунаётган, балоғат ёшидаги ўсмир йигит-қизлар учун бу маънавий-руҳий зарба бўлиши мумкин. Ҳали ҳаётнинг аччиқ-чучугини билмаган ёшлар ота-онасининг ёки синфдошининг бир оғиз оғир гапи учун ўзини осиб қўйган қаҳрамондан қандай тарбиявий жиҳатни ўрганиши мумкин? Ёки йўлдан адашган беномус қизнинг пуллари эвазига унга “ёрдам берган” гинеколог аёлнинг қилган иши – “ёрдам”и нотўғри эканини “янги ёзувчи” билади-ю, уни бу иши учун бир ҳафта ичида “жазолайди”: ўша қиз унинг ўғли уйланаётган келин бўлиб чиқади. Гинеколог бунга дош беролмай, ўз “сир”ини айтолмай кўз юмади. Худди шу воқеа бошқа газетада гинеколог эркак қаҳрамони иштирокида берилади. Унда на руҳий азобланиш, на сўзнинг таъсир кучи бор. Бу каби “ҳикоя”лар шундоқ ҳам нур тезлигида ўтаётган умримизни бекорчи нарсалар учун сарфлашга сабаб бўлмоқда. Ҳис-туйғуларимизга салбий таъсир кўрсатмоқда. Оқибатда, кўпчилик, айниқса, ёшларда фикрлашга, тафаккур қилиш, мантиқий сўзлашга бўлган эътибор йўқолиб бормоқда. Бу эса адабиётнинг “атомдан кучли”лиги салбий тарзда намоён бўлаётганининг далилидир. Ахлоқсизликни баён қилувчи бу каби уйдирмаларнинг зиёни кўп. Бу борада ҳамма фаол бўлиши керак. Ахир, ҳар бир ижодкор ўз халқининг маънавий қиёфаси-ку!\n“Кўча ҳикоялари” психологик жиҳатдан ҳам салбий таъсир кўрсатаётгани бор гап. Қаҳрамон йўлини тутиб, охирини ўйламай нотўғри иш тутаётганлар йўқ дейсизми?\nКўпчилик муаллифлар бундай тўқималарини асосан қалам ҳақи олиш учун ёзаётгани сир бўлмаса керак. Таҳририят жамоасидан буюртма олиб, ёзаётганлар ҳам бор. Қалам ҳақи асар савиясига қараб берилса, ушбу “ҳикоя”ларнинг баҳоси қандай бўлар экан?\nТўғриси, таниқли ёзувчилар, эл назаридаги адибларнинг бадиий жиҳатдан етук асарларини бундай газеталарда деярли учратмаймиз. Эҳтимол, уларнинг ўзлари буни хоҳлашмас. Аммо яхши асарлар билан газета мавқеини ошириш керак эмасми? Жаҳон адабиётининг ноёб дурдоналари ҳисобланган асарларни ўзбек тилида ўқишни ким истамайди, дейсиз? Афсуски, аслиятдан таржималар жуда кам. Бу ҳам бир муаммо.\nХуллас, бу борадаги фикр-мулоҳазаларга якун ясашнинг иложи йўқ. Ҳозирча эса мавзуга эмас, мақолага нуқта қўйиб турамиз.\n«Маърифат» газетаси, 2007 йил 3 феврал.\nЎқишлар сони: 552\nНаписал: Sayt muallifi // Бадиий-публицистик, Мақолалар, Муаллифдан // Февраль 3, 2007\n← Бахтнинг умри Баҳорга бегона бўлманг! →


ЎзА - Франциядаги музей коллекциясининг ярми қалбаки экани маълум бўлди\nФранциядаги музей коллекциясининг ярми қалбаки экани маълум бўлди\n01.05.2018 16:17 Чоп этиш версияси\n"The Guardian" интернет нашрининг хабар беришича, Франция жанубидаги Etienne Terrus музейи тарихий санъат асарларининг 80 дан ортиғи қалбаки бўлиб чиқди.\nШаҳар мери буни “кичик шаҳарча учун катта талофат”, деб таърифлаган ва фирибгарларни қўлга олишга ваъда берган.\n8000 на яқин аҳолига эга Элне шаҳарчасидаги ушбу музей 1857-1922 йилларда яшаб ижод қилган маҳаллий рассом Etienne Terrusга бағишлаб очилган. Шаҳарча маъмурияти ташаббуси билан кенг кўламли таъмирлаш ишлари олиб борилгандан сўнг жума куни музей қайта очилган эди. Бироқ таъмирдан кейин асарларни қайта жойлаштириш учун жалб қилинган мутахассис асарларнинг 140 тадан 82 таси, яъни 60 фоизга яқини қалбаки эканлигини билиб қолган.\nАсарлар сохталигини топган тарихшунос мутахассис Эрик Форкада бир асардаги муаллиф имзосини оқ қўлқоп билан ишқалаганда сиёҳ суркалиб кетган. У ҳудуд маъмуриятини бу ҳақида огоҳлантирган ва текширув ўтказиш бўйича экспертлар гуруҳини ташкил этишни сўраган.


Реcпублика махсус комиссияси Ўзбекистон халқига мурожаат қилди — Sof.uz\n29.08 11:35 1275 Ўзбекистон\nЎзбекистон Республикасига коронавируснинг кириб келиши ва тарқалишининг олдини олиш бўйича чора-тадбирлар дастурини тайёрлаш юзасидан республика махсус комиссиясининг мамлакатимиз аҳолисига мурожаат қилди.\nАвваламбор, барчангизни яқинлашиб келаётган энг улуғ, энг азиз байрам – Ватанимиз мустақиллигининг 29 йиллиги билан чин юракдан самимий табриклаймиз.\nБугун Ўзбекистон ўз тараққиётининг янги босқичига дадил қадам қўймоқда. Муҳтарам Президентимиз Шавкат Миромонович Мирзиёев бошчилигида Ўзбекистоннинг янги, очиқ, демократик ва инсонпарвар қиёфаси яратилмоқда. Жонажон халқимизнинг эртага эмас, бугун бахтли яшаши учун амалга оширилаётган мазкур ислоҳотларнинг таъсирини ҳар бир юртдошимиз ўзи ва оиласи мисолида кўриб, сезиб турибди.\nОйнинг ўн беши ёруғ, ўн беши қоронғи бўлганидек, ҳаёт ҳам турли синов ва қийинчиликлардан иборат. Буни бутун ер юзи аҳолисини жиддий ташвишга солаётган хавф – пандемия мисолида ҳам кўриш мумкин.\nБизга ҳам, афсуски, бу синов етиб келди. Кутилмаганда ҳаёт тарзимизни, одатларимизни, бир маромда кетаётган жараёнларни ўзгартиришимизга, янги талаб ва шартлар асосида яшашга ўрганишимизга тўғри келди.\nБеш ойдан ортиқ вақт давомида давлатимиз раҳбарининг топшириқлари ва кўрсатмаларига мувофиқ бу хатарни имкон қадар кам талафот билан енгиб ўтиш учун барча зарур чораларни кўриб келмоқдамиз.\nКўрилган самарали чора-тадбирлар ҳамда тиббиёт ходимларининг фидокорона хизматлари натижасида бугунги кунга келиб Ўзбекистонда коронавирус юқтирган жами 40 мингдан ошиқ фуқароларимизнинг қарийб 38 мингга яқини ёки 93 фоизи соғайди, 2 минг 700 дан зиёд беморни даволаш ва оиласи бағрига қайтариш чоралари кўрилмоқда.\nВазият айниқса Тошкент шаҳрида ижобий томонга ўзгармоқда. Яқинда Россия, Германия ва Хитойдан таклиф этилган шифокорлар ҳудудлар ўртасида тақсимлангани, хорижлик экспертлар асосан оғир аҳволдаги касалларни энг замонавий услублар асосида, тизимли равишда даволашга жалб этилгани ўзининг яхши самарасини берди.\nМазкур йўналишда амалга ошираётган шу ва бошқа чора-тадбирларимиз яқин кунларда ўзининг ижобий самарасини кўрсатишига, барча юртдошларимиз янада жипслашиб, ҳар томонлама тартиб-интизомни сақлаган ҳолда, юксак онглилик ва масъулият кўрсатиб, мўътабар кексаларимизнинг дуои фотиҳалари билан бу синовдан эсон-омон ўтишимизга, қаттиқ ишонамиз.\nКасаллик тарқалишининг суръатини пасайтириш ва жараённи жиловлаб туришда оммавий тадбирлар ва турли маросимлардан воз кечишнинг аҳамияти катта эканини бугун яхши англаб етдик. Халқимиз саломатлиги ҳар нарсадан устун туришини, инсон ҳаёти энг олий қадрият эканини ҳам пандемия даври бизга яна бир бор эслатди, кўрсатди.\nВужудга келган мураккаб шароитни ҳисобга олиб, бу йилги қатор байрамлар ва оммавий тадбирлар ўтказишни вақтинча тўхтатганимиздан барчангиз хабардорсиз.\nМана, юртимиз мустақиллигининг 29 йиллик айёми ҳам яқинлашиб келяпти. Давлатимиз раҳбарининг топшириқларига мувофиқ, пандемия шароитида мазкур буюк санани нишонлаш тартибини келишиб олиш учун соғлиқни сақлаш тизимининг вакиллари билан маслаҳат қилдик. Албатта, бунда ҳам асосий вазифа – халқимиз саломатлигини асраш нуқтаи назаридан масалага ёндашилди.\nПандемия билан боғлиқ вазият бу йил жойларда катта йиғин ва оммавий сайиллар ўтказишни, шунингдек, боғ ва кўнгилочар майдончаларда концерт дастурлари ташкил этишни, Тошкент шаҳри ва вилоятлар марказларида мушакбозликларни чеклашни талаб қилмоқда. Шунинг учун ушбу улуғ санани кўпроқ оила даврасида нишонлашни ташкил этиш мақсадга мувофиқ, деган қарорга келдик.\nКорхона ва ташкилотларда ҳам байрам тадбирлари режалаштирилган тақдирда, уларни санитария нормаларига қатъий риоя этган ҳолда ўтказиш кераклигини алоҳида таъкидламоқчимиз.\nУшбу кунлар биз учун ҳар қачонгиданда синовли бўлади. Кўрилаётган чоралар қанчалик натижа бериши тез орада аён бўлади.\nШу муносабат билан, ҳар биримиз пандемия шароитида яшаш ва ишлашга, ҳаракатларимизда эпидемиологик талабларга сўзсиз амал қилишга одатланишимиз керак.\nШу боис, ҳокимлар, сектор раҳбарлари ва вазирларга доимий равишда вазиятни таҳлил қилиб, COVID-19 тарқалишини қатъий чеклаш, беморларни самарали даволаш ва эҳтиёжмандларга ёрдам бериш бўйича барча чораларни кўриб бориш топширилади.\nНасиб этса, тез орада бу ташвишли кунлар ортда қолади. Бундай сайил-томошаларни, тўю тантаналарни аъло кайфиятда эл-юртимиз билан биргаликда ҳали жуда кўп ўтказамиз. Зеро, соғ-саломат ота-она бағрида ўйнаб-кулиб юрган фарзандларимиз, дуою фотиҳалари ва маслаҳатлари билан бошимизга тож бўлиб турган ота-оналаримиз даврасида байрамни нишонлаш ҳам катта неъмат эканини бугун ҳар қачонгидан ҳам яхшироқ англаб турибмиз.\nЎзингизни ва яқинларингизни эҳтиёт қилинг! Мустақиллик айёмингиз муборак бўлсин!" - дейилади мурожаатда.\nМурожаат Коронавирус эффекти Республика махсус комиссияси\n15.10 10:06 260 Жаҳон\n12.10 11:03 122\n8.10 12:11 121 Жаҳон\n29.09 15:36 336


Ўзбекистон, Тошкент ва Мирзиёев: Бугун одамлар энг кўп кимдан ёки нимадан норози? - BBC News O'zbek\nЎзбекистон, Тошкент ва Мирзиёев: Бугун одамлар энг кўп кимдан ёки нимадан норози?\nБунга Ўзбекистон Олий Мажлисининг Инсон ҳуқуқлари бўйича вакили - Омбудсманга келаётган мурожаатлар таҳлили далолат қилган.\nМазкур хабарнинг ўзи эса, "Омбудсман: Одамлар кўпроқ нимадан норози?" сарлавҳаси остида берилган.\nЎзбекистон: ДХХга ишониб Туркиядан қайтаётганларни нима кутмоқда?\nБу лавозимни 20 йил давомида бир киши - Сайёра Рашидова эгаллаб келган.\nБи-би-си Ўзбек Хизмати худди шу савол билан Тошкентдан Ўзбекистон Инсон ҳуқуқлари ҳимоячилари Ташаббус гуруҳи раҳбари Сурат Икромовга мурожаат қилди.


Тожикистон жанубида ўн нафар киши трассани ёпишдаги иштироки учун жазоланди\nХуросон туманининг ўн нафар турғуни рухсат этилмаган митингдаги иштироки учун маъмурий қамоққа олинди.\nХуросон туманининг ўн нафар турғуни рухсат этилмаган митингда қатнашгани учун маъмурий қамоққа дучор қилинди, деб хабар беради Хатлон вилояти прокурори Абдурахим Рахимзода. Устиларидан жиноий иш қўзғатилган хуросонликларнинг тақдири ноаниқлигича қолмоқда.\n17 май куни Хатлон вилоятининг Хуросон тумани ўнлаб яшовчилари норозилик акциясини ташкил этиб, Бохтар-Душанбе трассасида ҳаракатни тўсиб қўйишган. Улар шу йўл билан кучли сел тошқини оқибатлари билан боғлиқ ўз муаммоларига амалдорлар эътиборини қаратишни исташганини айтишади. Норозиларни милиция ходимлари тарқатишган. Хатлон вилояти прокурори Абдурахим Рахимзода 16 июль куни Бохтарда ўтказилган матбуот анжуманида 10 нафар киши ноқонуний митингда иштирок этгани учун 5 кундан 10 кунгача бўлган муддатга қамоққа олинганини маълум қилди. «Улар расмий ҳокимият томонидан рухсат этилмаган тадбирларда қатнашишни таъқиқлайдиган қонунни бузишди. Айнан шунинг учун жазоланишди», деди вилоят прокурори. У Хуросон тумани прокурори Саиджон Сафаров маҳаллий яшовчиларнинг норозилик акциясидан кейиноқ мансабидан озод этилгани борасидаги хабарни рад этди. «Сафаров бошқа ишга ўтказилди, бу норозилик билан боғлиқ эмас», қайд этади Рахимзода.\nАйни вақтда, устиларидан жиноий иш қўзғатилган хуросонликларнинг тақдири номаълум бўлиб турибди. Ўтган ойда Тожикистон Бош прокуратураси расмийларнинг ҳаракатсизлигига қарши норозилик акциясига чиққани учун Хуросон туманининг олти нафар турғунига нисбатан жиноий иш қўзғади. Озодлик радиосининг Хатлон вилояти администрациясидаги манбасининг 8 июнь куни хабар қилишича, 4 нафар айбланувчи қамоққа олинган, икки нафари ҳеч қаерга кетиб қолмаслик шарти билан озодликда қолмоқда. Уларнинг барчасига оммавий нороизиликка чақириқ ва жамоат тартибини бузиш айбловлари қўйилмоқда. Жиноий иш, манбага кўра, Тожикистон Бош прокуратураси терговчилари томонидан тергов қилинмоқда. Озодлик радиосининг аниқлашича, Махмадкарим Хасанов, Махмадражаб Холов, шунингдек, ака-ука Хусайн ва Кароматулло Ҳусейновлар тергов изоляторида. Уларнинг бари — Неъматулло Асадулло қишлоғининг яшовчилари.\nКучли сел Хуросонга 14 май куни кечқурун келди. Оқибатда икки нафар маҳаллий яшовчи ҳалок бўлди. Фавқулодда вазиятлар бўйича туман бўлимининг расмий маълумотларига кўра, 10 га яқин уй буткул вайрон бўлган. Бироқ маҳаллий аҳолининг ишонтиришича, сел вайрон қилган ва шикастлаган қишлоқдаги уйлар бундан кўпроқ. Уйлари сувга тўлган яшовчилар палаткаларда яшамоқда. Бундан ташқари, бу иккита қишлоқ кенгашида 50 бошдан ортиқ қорамол ўлган, қуюқ лойқа остида бир неча машиналар қолиб кетган.\nБохтар-Душанбе трассаси ёпилгач, Хуросон туманининг Чорбоғ қишлоғида сув тошқинидан жабр кўрган аҳоли учун 60 дан зиёд уйлар қурилиши бошланди. Маълум бўлишича, совуқ кунларгача одамларни муваққат палаткалардан янги уйларга кўчиришга улгуриш учун хашарга ҳар куни ўқитувчилар ва бошқа давлат идоралари ишчилари қўшилмоқда. Аҳолининг айтишича, агар улар ўз муаммоларига эътибор қаратмаганларида ва норозилик акцияси уюштиришмаганида, у ҳолда “эҳтимол қуруқ қўл билан қолишлари ва ҳеч нарса жойидан сижимаган бўларди”.


Абитуриентларнинг ота-оналарига мурожаат\nФарзандингиз олий таълим муассасаси талабаси бўлиш арафасида турган шу кунларда ўғил-қизингизни ўқишга киритиб қўйишга ваъда берувчи фирибгарларнинг алдовига учманг!\nЯшириб нима қилдик, шу кунларда ўқишга киритиб қўйиш учун пора сўровчи “уддабуронлар” фаоллашиб қолди. Улар сизнинг ишончингизга киришдан, алдаб-сулдаб пулингизни олишдан тоймайди. Аянчлиси, ҳали-ҳануз орамизда “тест ёки ижодий имтиҳони мавжуд йўналишларга пора эвазига ўқишга кирса бўлар экан” дея, чучварани хом санаб юрганлар ҳам топилади...\nСамарқанд Давлат университети маъмурияти қабул жараёнида шаффофликни таъминлаш, пора ёки таниш-билиш орқали ўқишга киришга барҳам бериш мақсадида қатор тадбирларни амалга оширди ва оширмоқда:\nБиринчидан, университетнинг бирорта профессор-ўқитувчиси ёки ходими ижодий имтиҳонда иштирок этмайди. Олий ва ўрта махсус таълим вазирининг буйруғига кўра, имтиҳонлар республикамизнинг бошқа олий таълим муассасалари профессор-ўқитувчилари таркибидан тузилган махсус комиссия томонидан қабул қилинади.\nИккинчидан, кириш имтиҳонларида кенг жамоатчилик назорати кучайтирилади. “Маҳалла” ва “Нуроний” жамғармалари, депутатлар, ҳуқуқни муҳофаза қилувчи идоралар ва бошқа жамоат ташкилотлари вакиллари имтиҳонларда бевосита қатнашиб, мазкур жараёнларнинг адолат тамойиллари асосида ўтишини таъминлаб берадилар.\nУчинчидан, алоҳида иқтидор талаб этиладиган таълим йўналишларига имтиҳон жараёни тўлиқ видеокузатувга олинади. Видеоёзувлар сақлаб қўйилади.\nТўртинчидан, абитуриент имтиҳон ўтадиган жойга бир кунга келиб кетади, касбий (ижодий) имтиҳон мавжуд бўлса, уни бир соатда топширади.\nМухтасар қилиб айтганда, фирибгарларнинг ва уларга ишониб ўқишга кирмоқчи бўлганларнинг йўли бутунлай тўсилади.\nБарчамиз биргаликда ёшларимиз келажаги – шу орқали жонажон юртимиз эртаси учун масъул эканлигимизни унутмайлик. Бугун жамиятимизнинг барча жабҳаларида коррупцияга қарши кескин кураш бормоқда. Қинғир йўллар билан ўқишга кирган талабадан келгусида яхши мутахассис чиқади деб, хомтама бўлманг. Пора олиш ҳам, пора бериш ҳам жиноят эканлигини унутманг. Жамиятни, давлатни ич-ичидан кемирувчи бу иллатга барҳам беришда Сиз ҳам онгли тарзда ўз ҳиссангизни қўшинг!


“ТОМ БОШИДА ТОҒОРА...” — Ishonch Gazetasi\n“ТОМ БОШИДА ТОҒОРА…”\nБугунги кунда мамлакатимизда китоб мутолаасига катта эътибор қаратилмоқда. Аммо китоб дўконларини айланиб бирор бир китоб харид қилмоқчи бўлсангиз “усти ялтироқ, ичи қалтироқ” китобларга ҳам дуч келасиз. Манзура Шамснинг “Жамият” газетасида чоп этилган мақоласида шу ҳақда сўз боради.\nШЕЪРЛАРИМДАН КЎРА СИГИРИНГИЗДАН\nКЎПРОҚ ФОЙДА БОР\nКитоб – инсоният ихтиролари ичида энг қадими, энг нодири ва энг мўътабаридир. Зеро, бир китоб дунёга келгунига қадар қанча одам заҳмат чекади, тунни тонгга улаб ишлайди. Умуман, китоб муқаддас манба. Бульгаков таъбири билан айтганда “Қўлёзмалар ёнмайди”. Бирор манба китобга айландими, у қаерда, қачон бўлмасин, бир куни қўлга олинади, ўқилади. Айни пайтда дунёда миллионлаб ноширлар миллиардлаб китобларни нашр қилишяпти. Қўлга китоб олганда унинг ичидаги оламга ошуфта бўлмаган, варақларнинг ўзига хос ифоридан баҳра олмаган бўлмаган одам бўлмаса керак.\nБугунги кунда мамлакатимизда китоб ўқишга қизиқиш анча жонланди. “Китобхон оила”, “Ёш китобхон” сингари танловлар келажак авлодни қўлга китоб олишга қизиқтирмоқда. Айниқса, техника тараққиёти бу соҳани ҳам четлаб ўтмади. Китобларнинг электон нусхалари, аудиокитоблар жорий этилди. Бу қўлда китоб олиб юришга имкон бўлмаганда ҳам мутолаа учун имконият яратади.\nҲар гал китоб дўконига кирар эканман, қуруқ чиқишга ҳижолат бўламан. Ўзим учун бўлмаса, фарзандларим учун бирор манба харид қилишга ошиқаман. Турмуш ўртоғим ҳам болаларнинг китоб ўқишига алоҳида эътибор қаратади. Улар билан мусобақага китоб ўқийди. Бугунги кун китобхонининг диди, савияси баланд, аммо… Баъзан китоб дўконларига кирсам, чиройли муқовали, пўрим китобларга ҳам дуч келаман. Уларни варақлаб кўриб, ашаддий детиктив, олди-қочди гаплар, ҳиргойигаям тушмайдиган шеърлар ўқийман. Эссиз, эссиз… Буни биров сотиб олмаслигини, талабаларга пуллаш даври ҳам ўтганини китоб чоп қилдираётганларнинг ўзи ҳам билади. Назаримда, уч-тўртта китоби чиққан деган ном олиш, қариндош-уруғ, қўни-қўшнига тарқатиб, таниш топиб, бирорта хонандага айттириш учун чоп эттиришса керак. Кейинги китобнинг номи радиода “хит” бўлиб, тингловчиларни хит қилган қўшиқ номи билан чиқиб туради. Майли, ҳар ким билганича яшайди. Нашриётларга ҳам иш керак. Лекин китоб деган мўъжизанинг қиммати-чи? Қоғознинг уволи, нашриётда ишлайдиганларнинг меҳнати-чи?\nМен ҳам шеърлар машқ қилиб адабиётга кириб келганман. Ҳалигача тўлқинланган, ҳайратланган лаҳзаларимни қоралаб қўяман. Бир куни қайнотам: “Агар китоб чиқармоқчи бўлсанг, бирорта сигиримизни сотардик, яна тортиниб юрмагин”, деб қолади. Шунда: “Ота, менинг шеърларимдан кўра сигирингиздан кўпроқ фойда бор”, дедим. Чунки ўзимни истеъдод сифатида тан олмайман. Шундай экан, ёзганларимни бошқаларга қандай юқтира оламан. Бу гапни айтишдан мақсадим, мақтаниш эмас.\nКитоб ўқиб одам ҳам дам олиши, ҳам руҳи юксалиши, ҳам идроки теран тортиши керак. Битта мағизли гап излаб, қирқ бетлик тўпламни ўқиб чиқиши керак эмас. Афсуски, ёшларни чалғитадиган бундай манбалар кўп. Муқовада чиройли сурат, қалин ва сифатли қоғозлар… Ичи эса “Том бошида тоғора…” Бунақа китоб чиқариб ном қозонишнинг ҳам даври ўтди, шекилли. Чунки бугунги китобхонни алдаб бўлмайди. Шундай муаллифлар борки, шеър ёзди, қўшиқ айтди, кино ёзди, роль ўйнади… Уч-тўрт сўм моддий бойлик орттирмаган бўлса, маънавиятга ҳеч нарса бермади. Энди китоб чиқариб машҳур бўлиш қийин. Шундай экан, фарзандларининг уч-тўрт машқини олиб, нашриётга югураётган ота-оналар аввал уларга китоб олиб берсин. Улар китобнинг улуғ манба эканини англасин. Ёши бир жойга бориб, ижодга кириб келган муаллифлар қуда-андаларига, қариндошларига тўпламларини тарқатмоқчи бўлса, шунинг ўрнига Навоийнинг китобларини совға қилсин, халқ оғзаки ижоди намуналари том-том бўлиб нашрдан чиқаяпти, шуларни совға қилсин. Шунда кўпроқ савобга эришган бўларди. Майли, замон шундай. Ҳамма истаган ишини қилади, китоб чиқаришнинг ёмон томони йўқ, деймиз! Барибир китоб чиқармоқчи бўлаётган ёшлар, катталарга айтишни истаганим шу: китобнинг муқаддаслигини унутманг, у бизнинг ҳавойи гапларимиз билан тўлдириладиган манба эмас.\n2019 йил 19 апрель, 15-сон\nКийимингизга нима ёзилган?


ТОШПУЛАТ РАХМАТУЛЛАЕВ СОГДИАНА: Самарқанд: ўқув йили якунига бағишланган матбуот анжумани\nВилоятдаги 1210та умумтаълим мактабларида 527130 нафар ўқувчи таълим ва тарбия олмоқда. Ана шу ва бошқа рақамларни келтирар экан, Азамат Умаров “ўтган ўқув йилида халқ таълимида тизимли ишлар олиб борилиб, саъй-ҳаракатлар натижасида соҳалар ва йўналишлар бўйича кўплаб ютуқларга эришилганлигини” таъкидлади. Шундан сўнг ана шу ютуқларни бирма-бир санаб ўтди. Вилоят ўқувчилари ва уларнинг узтозлари қанчалик катта ютуқларга эришаётганлигидан бехабар эканлигимиздан хижолат бўлдик.\nЎтган йили бир қатор ўқитувчилар давлат мукофотларига сазовар бўлишган эди. Улар турли унвон ва ордену медаллар билан тақдирланган. Устозлар шогирдларига намуна бўлиб, кўрик-танловларда муваффақиятли қатнашаётган экан. Жумладан, “Йилнинг энг яхши чет тили ўқитувчиси” республика кўрик-танловида Самарқанд шаҳридаги 1-сонли ихтисослашган давлат умумтаълим мактаби ўқитувчиси Мавлуда Вафоева энг юқори балл тўплаб, Буюк Британияга бориш учун йўлланмани қўлга киритди.\nКейинги йилларда 5-8 синфларнинг ўқувчилари ўртасида ўтказиб келинаётган республика миқёсидаги “Билимлар беллашуви”да вилоят ўқувчилари ўз иқтидорларини намойиш қилиб келишмоқда. Ўтган ўқув йилида 16та фан бўйича ўтказилган беллашувда вилоят жамоаси 10та совринли ўринни эгаллашга муваффақ бўлди. Ушбу ютуқларни қўлган киритишда Жомбой, Пайариқ, Иштихон, Булунғур, Пастдарғом туманлари, Самарқанд ва Каттақўрғон шуҳарлари мактаб ўқувилари муносиб ҳисса қўшдилар.\nЎқув йили давомида турли кўрик-танлов ва фестивалларнинг республика босқичида болалар мусиқа ва спорт мактабларининг 39 нафар иқтидорли ўқувчиси ғолибликни қўлга киритган бўлса, 21 нафари Руминия, Россия, Латвия, Белоруссия, Озарбойжон, Туркманистон каби давлатларда бўлиб ўтган кўрик-танлов ва фестивалларда ғолибликларга эришди.\nВилоят мактаб ўқувчилари республика ва халқаро спорт мусобақаларида ҳам бир қатор ютуқларни қўлга киритишди.\nМатбуот анжумани давомида вилоят халқ таълими бошқармаси бошлиғи кўплаб бошқа рақамларни келтирди. Ютуқлар билан бир қаторда мавжуд камчиликлар ҳақида ҳам сўз юритди. Хусусан, журналистлар саволларига жавоб қайтариши давомида муаммолар ва уларни бартараф этиш учун нима қилинаётганлиги хусусида фикр билдирди. Бу ҳақда яқин кунларда батафсилроқ ёзиш ниятим бор.


10 апрель куни Ўзбекистонда ёмғир ёғиши мумкин\nТошкент. Республика Гидрометеорология марказининг хабар беришича, 10 апрель куни пойтахтда ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Кечаси 2-7 даража илиқ, кундузи 18-20 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Кечаси 7-12, кундузи 15-20 даража илиқ бўлади.\nБухоро ва Навоий вилоятлари. Ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Кечаси 7-12, кундузи 22-27 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Кечаси 5-10, кундузи 20-25 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Кечаси 10-15, кундузи 22-27 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 5-10, кундузи 18-23 даража илиқ бўлади.\nРеспубликамизнинг тоғли ҳудудлари. Ҳаво ўзгариб туради, вақти-вақти билан ёғингарчилик бўлади. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Кечаси 0-5, кундузи 7-12 даража илиқ бўлади.


Қорилар устози Шайх Айман Рушдий Сувайд – Nasihat.uz\nҚорилар устози Шайх Айман Рушдий Сувайд\nТўлиқ исми: Қироат ва тажвид илмида замонамизнинг йирик уламоларидан Шайх Айман ибн Рушдий ибн Шайх Муҳаммад Амин Сувайд ҳиж. 1374 йил, 10 зул-қаъда ойи / мил. 1955 йил, 26 июнъ куни Суриянинг Дамашқ шаҳрида таваллуд топган.\nЁшлиги ва илм йўли: Шайх Айман Рушдий ҳафизаҳуллоҳ 1967 йил бошланғич мактабнинг 3-синфида таҳсил олаётган вақти, 12 ёшида мактабдаги устози уни Дамашқ қориларининг шайхи, машҳур қироат устозларидан бири бўлган Шайх Ҳусайн Хаттоб роҳимаҳуллоҳнинг олдига қироат илмидан таълим олишга олиб боради. Ўша пайтдан бошлаб ёш Айман Қуръон қироати илмига қаттиқ меҳр қўяди ва Қуръони каримни ёдлашга киришади. 15 ёшида Қуръонни тўлиқ ёдлаб бўлгандан сўнг бошқа исломий илмларни ўрганишга бел боғлайди.\n1974 йил ўрта мактабни тамомлагач, Дамашқ университетининг “Механика ва электротехника” факулътетига ўқишга киради. Сабаби, устози Шайх Абдулкарим Рифоъий роҳимаҳуллоҳ уни нафақат диний, балки дунёвий илмларни ҳам ўрганишга тарғиб қилган эди. Доктор Айманнинг айтишига кўра, ўша даврда “Шайх”лик диний йўналишдаги алоҳида эътироф ва мақом, “Доктор”лик эса дунёвий илмлардаги илмий унвон бўлган. Шу сабабли, токи диний илмга эга бўлган уламолар ҳам жамият ва илмий доирада эътироф этилиши учун устози уни дунёвий илмларда ҳам мутахассис бўлиши, шу билан бирга диний илмларда ҳам илмий даражалар олишига тарғиб қилган. Доктор Айман ҳафизаҳуллоҳ мазкур Дамашқ университетининг “Механика ва электротехника” факулътетида уч йил таҳсил олгандан сўнг, ўн қироатни тўлиқ таълим олиш ва эгаллаш мақсадида мазкур ўқишни тарк этади ва Дамашқдан 160 км. узоқликда жойлашган Ҳамс шаҳридаги Шайх Абдулазиз ибн Муҳаммад Уюн Суд роҳимаҳуллоҳда таълим олишни бошлайди.\nШайх Айман Рушдий ҳафизаҳуллоҳнинг ўзи бу воқеалар ҳақида шундай дейди: “Мен Шайх Абдулазиз ибн Муҳаммад Уюн Суд роҳимаҳуллоҳнинг Қуръон қироатидаги маҳорати, илми, виқори, набавий ахлоқи ва бир қанча фазилатларига ошиқ бўлган эдим. Унда ўн қироатни “Тоййиба” йўналишида тўлиқ ўрганишни мақсад қилгандим. Шу истак сабабли “Механика ва электротехника” факулътетидаги ўқишимни давом эттира олмадим. Чунки қироатлар илмини ўрганиш ва устозим турган шаҳарга сафар қилиш алоҳида вақт талаб қилар эди. Устозим Шайх Абдулазиз Уюн Судга “Ҳазрат, “Механика ва электротехника” факулътетидаги ўқишим эрталаб 8 дан кечки 8 гача. Лекин сизда қироат илмларини ўрганишни хоҳлайман. Қироатларга тегишли илмлар ҳам кўп вақтни талаб қилади. Нима маслаҳат берасиз”, дедим. Шунда устозим бошларини пастга қаратиб, ўйлаб туриб: “Эй, болам! Агар сен Қуръон билан шуғуллансанг, Аллоҳ сени ҳеч қачон ташлаб қўймайди” дея жавоб қилдилар. Мен “Нима десангиз шу” дедим ва “Механика ва электротехника” факулътетидаги ўқишимни тўхтатдим. Шу ишлар бўлиб турган вақтда қироат илмидаги биринчи устозим Шайх Муҳиддин Курдий роҳимаҳуллоҳ мендан Мисрнинг Қоҳира шаҳридаги “Азҳар” университетида Қуръон қироати йўналишида докторлик ёқлашимни тавсия қилдилар. Мен: “Эй саййидим! Мен ўзимнинг шаҳримдаги университетни ташладим. Мени бегона диёрдаги университетга юборасизми?!”, дедим. У киши: “Ҳозир диплом ва шаҳодатномалар асри. Агар “Азҳар”га бориб докторлик ёқламасанг, вақти келиб фалончини тиббиёт соҳасида диплом олганини, яна фалончини эса фалон соҳада диплом олгани ва докторлик ёқлаганини кўрасан. Ўзинг эса дипломсиз қоласан. Устозинг Уюн Суддан қироатларни таълим олавер, лекин шу билан бирга докторлик ҳам қилгин”, дедилар ва университет, факулътет, йўналиш ҳамда мавзуни ўзлари танлаб бердилар. Устозим Муҳиддин Курдий роҳимаҳуллоҳга ҳам “Нима десангиз шу” дедим. Чунки биз устозларимизнинг гапини икки қилмасдан бажаришни ўрганганмиз. Чунки улар фақат хайрли ва манфаатли ишларгагина буюрадилар. Натижада, 23 йилдан сўнг устозим Муҳиддин Курдий роҳимаҳуллоҳнинг ҳузурларига бориб, учта қора журнални олдиларига қўйдим ва “Устозим, булар сиз мендан 23 йил олдин тавсия қилган докторлик ишларим” дедим. Аллоҳ устозларимизни раҳматига олсин”.\nШайх Айман Рушдий ҳафизаҳуллоҳ шу аснода Дамашқдаги “Фурқон” ислом институтига ўқишга киради ва у ерни тамомлайди. Сўнг Мисрнинг Қоҳира шаҳридаги “Азҳар” университети “Араб тили” факулътетига ўқишга кириб, 1982 йил ушбу даргоҳни битиради.\nСўнгра Саудия Арабистони, Маккадаги “Уммул-Қуро” университетининг “Араб тили” факулътети магистратурасини ўқиб, у ерни 1991 йил тамомлайди. 1998 йил шу университетда “доктор” илмий даражасини ёқлайди. 1999 йил Миср давлати, Қоҳира шаҳридаги “Азҳар” университетида ҳам “доктор”лик илмий унвонини олади.\nШайх Абул Ҳасан Муҳиддин Курдий Дамашқий, Шайх Муҳаммад Тоҳа Суккар, Шайх Абдулазиз ибн Муҳаммад Уюн Суд, Шайх Аҳмад Абдулазиз Зайёт, Шайх Иброҳим Алий Шаҳҳота Саманнудий, Шайх Омир Саййид Усмон роҳимаҳумуллоҳ каби улуғ уламолардан таълим олган. Бу зотларнинг ҳар бири ўз замонасининг фахри ва буюк инсонлари бўлган.\nИлмий фаолияти: Шайх Айман Рушдий Сувайд ҳафизаҳуллоҳ кўплаб китоблар ва видеодарслар муаллифи. Жумладан, қироат ва тажвид илмида машҳур бўлган кўплаб илмий асарларни тадқиқ ва таҳқиқ қилган ҳамда шарҳлаган. Унинг “Ат-тажвид ал-мусаввар (Суратли тажвид)” асари қироат ва тажвид оламида катта янгилик бўлган. Бу асарнинг таржимаси ўзбек тилида Раҳматуллоҳ қори Нурматов ва Толибжон Қодировлар томонидан 2018 йил “Қуръон ўрганиш қоидалари” номли китоб сифатида ўқувчилар ҳукмига ҳавола этилди. Бундан ташқари, қироат ва тажвид илми султони, дея эътироф этилган Имом Жазарий (ҳиж. 751-833 / мил. 1350-1430) роҳимаҳуллоҳнинг “Муқаддиматул-Жазарийя” номли матнини “Иқроъ” телеканали орқали 13 қисмдан иборат видеодарсларда шарҳлаган. Бу видеодарсларининг ўзбекча таржимаси Тошкент ислом институти “Таҳфизул-Қуръон” кафедраси мудири Жаҳонгир қори Неъматов томонидан 2018 йилда “Тартил асослари” номли китоби сифатида нашр этилди. Доктор Айман 20 йилдан буён Имом Жазарий роҳимаҳуллоҳнинг ўн қироат борасидаги машҳур “Ан-нашр фи ал-қироот ал-ъашр” номли асарини тадқиқ ва таҳқиқ қилмоқда. Шу билан бирга, кўплаб қўлёзма асарларни табдил ва тадқиқ қилиш ишларида фаол қатнашмоқда.\nШайх Айман Сувайд Саудия Арабистони, Жидда шаҳридаги “Қуръони каримни ёдлатиш хайрия жамияти”да кўплаб талабаларга қироатлар ва тажвид йўналишида таълим бериб келмоқда. Шунингдек, бу жамиятда қироат устозларининг малака ошириш курсларида ҳам устоз сифатида фаолият юритмоқда. Ушбу жамиятнинг мутахассис битирувчилари ҳозирда Саудия Арабистонидаги кўплаб мадрасалар ва масжидларда фаолият юритмоқдалар. Шунингдек, Шайх Жидда шаҳрининг баъзи масжидлардаги Қуръон ёдлатиш дарс ҳалқаларига назоратчи раҳбар этиб тайинланган. Шунингдек, жамиятнинг аёллар бўлимида қироат ва тажвид йўналишида ўз ёрдамини бериб келмоқда.\nШайх Айман Рушдий ҳафизаҳуллоҳ “Иқроъ” телеканали орқали “Кайфа нақроъул Қуръан”, “Ат-тилава ас-соҳиҳа”, “Ал-итқон литилава ал-Қуръан” каби кўплаб силсилавий кўрсатувларда қироат ва тажвид фанидан доимий дарс бериб келмоқда.\n“Робита ал-олам ал-исломий (ислом олами уюшмаси)” қошидаги “Таҳфизул-Қуръон (Қуръонни ёдлатиш)” ҳайъати маслаҳатчиси ҳисобланади. Ҳозирда Саудия Арабистони, Жидда шаҳрида истиқомат қилади.\nҚуйидаги ҳаволалардан Шайх, доктор Айман Рушдий Сувайд ҳафизаҳуллоҳга тегишли видеодарслар, интервьюларни кўришингиз мумкин:\nЎзбек тилида таржима қилинган қироат ва тажвид дарслари: https://www.youtube.com/playlist?list=PLFOKKuTyBJ_CJaFxGwfw56BhdP0DUWRWJ\n2012 йилда таржимаи ҳоли ҳақида берган интервьюси (араб тилида): https://youtu.be/lDobLzYBBWs\n“Ал-итқон литилава ал-Қуръан (الإتقان لتلاوة القرآن)” номли қироат ва тажвид илмидаги силсилавий видеодарслари (араб тилида): https://dro-s.com/2015/03/%d8%b3%d9%84%d8%b3%d9%84%d8%a9-%d8%a7%d9%84%d8%a5%d8%aa%d9%82%d8%a7%d9%86-%d9%84%d8%aa%d9%84%d8%a7%d9%88%d8%a9-%d8%a7%d9%84%d9%82%d8%b1%d8%a2%d9%86-%d9%84%d9%84%d8%b4%d9%8a%d8%ae-%d8%a3%d9%8a%d9%85/\n“Аҳком ат-тажвид (أحكام تجويد القرآن)” қироат ва тажвид силсилавий видеодарслари (араб тилида): https://dro-s.com/2011/11/%d8%a3%d8%ad%d9%83%d8%a7%d9%85-%d8%aa%d8%ac%d9%88%d9%8a%d8%af-%d8%a7%d9%84%d9%82%d8%b1%d8%a2%d9%86-%d9%83%d8%a7%d9%85%d9%84%d8%a7%d9%8b-%d8%a7%d9%84%d8%b4%d9%8a%d8%ae-%d8%a3%d9%8a%d9%85%d9%86-%d8%b3/\nИмом Жазарийнинг “Муқаддиматул-Жазарийя” асари шарҳланган силсилавий видеодарслари (араб тилида): https://dro-s.com/2011/10/%d8%b4%d8%b1%d8%ad-%d8%a7%d9%84%d9%85%d9%82%d8%af%d9%85%d8%a9-%d8%a7%d9%84%d8%ac%d8%b2%d8%b1%d9%8a%d8%a9-%d8%a7%d9%84%d8%b4%d9%8a%d8%ae-%d8%a7%d9%84%d8%af%d9%83%d8%aa%d9%88%d8%b1-%d8%a3%d9%8a%d9%85/\nТарихда ўтган машҳур қориларнинг ҳаёти ва ижодини ёритиб берувчи “Шумус ал-Қурро (شموس القراء)” номли силсилавий маърузалари (араб тилида): https://www.youtube.com/playlist?list=PL8hEAOY__Jx-ec7OUMJrHB00vxkBw5qux\n7 қироат илмида машҳур “Шотибийя” матнини ўқилгани: https://dro-s.com/2015/03/%d9%82%d8%b1%d8%a7%d8%a1%d8%a9-%d8%b5%d9%88%d8%aa%d8%a9-%d9%84%d9%85%d8%aa%d9%86-%d8%a7%d9%84%d8%b4%d8%a7%d8%b7%d8%a8%d9%8a%d8%a9-%d8%a7%d9%84%d8%b4%d9%8a%d8%ae-%d8%a3%d9%8a%d9%85%d9%86-%d8%b1%d8%b4/\nҚуръони каримнинг 30 порасининг тиловати: https://www.youtube.com/playlist?list=PLQgdRfozwtWCJ5pqWg6hmW4uu-_8JlUIw\nҚуръони каримнинг тўлиқ 30 пора тиловати: https://www.youtube.com/playlist?list=PL7BymzHy-waIWznYh_Vm6rCS7IZwGbJ29\nҚуръони каримнинг тўлиқ 30 пора тиловати: https://www.youtube.com/playlist?list=PLzRGl_QHjOywim-qsnCyq1odWMpMqMwKT\nТошкент ислом институти “Таҳфизул-Қуръон” кафедраси ўқитувчиси,\nТошкент шаҳар Олмазор тумани “Аҳмаджон қори” жоме масжиди имом-ноиби\n← «БИСМИЛЛАҲ» ДЕБ БОШЛАНГ! (ТАКЛИФ)\nВАТАН ҲИМОЯСИ – АЖРИ УЛУҒ АМАЛ →


Тоқаев Қозоғистонда коронавирусга қарши Россия вакцинасини ишлаб чиқарадиган завод қуриш режасини эълон қилди\nҚозоғистон коронавирусга қарши Россия вакцинасини ишлаб чиқарадиган завод қуришни режалаштирмоқда, деди Президент Қасим-Жомарт Тоқаев 16 ноябрь куни коронавирусга қарши курашга бағишланган йиғилишда.\n«Мен Россия президенти билан Россия вакцинасини ишлаб чиқарадиган завод қуриш тўғрисида келишувга эришдим. Ҳукумат ушбу зарур лойиҳага инвестициялар жалб қилиш бўйича музокараларни бошлаб юборди», деди у.\nҚозоғистон Президентининг сўзларига кўра, вақтинча рўйхатдан ўтказиш тартибини соддалаштириш ва вакциналарни тажриба ва саноат ишлаб чиқариш заводи қурилишини якунлаш керак.\nҚасим-Жомарт Тоқаев таъкидлашича, ҳукуматнинг энг муҳим вазифаси маҳаллий вакцинани ишлаб чиқаришга кечиктирмасдан йўлга қўйишдир. «Ҳозирда ажойиб ютуқлар мавжуд — иккита маҳаллий вакцина дунёдаги энг истиқболли биологик маҳсулотлардан бирига айланди ва клиник синовлардан ўтмоқда», деди у.\nТоқаев у қандай вакцина ҳақида гапираётганига аниқлик киритмади. Россия клиник синовларнинг учинчи босқичини ўтказмасдан коронавирусга қарши иккита вакцинани рўйхатдан ўтказди: Гамалея марказидаги Спутник В вакцинаси ва Вектор Новосибирск марказининг ЭпиВаcCорона вакцинаси.\nҚозоғистон ва Россия илгари Спутник V вакцинасини етказиб бериш тўғрисида келишиб олишган. Россиянинг тўғридан-тўғри инвестиция жамғармаси синовларнинг барча босқичларидан ўтганидан сўнг вакцинанинг кафолатланган ҳажмини етказиб бериши керак эди.\nСпутник В вакцинасининг биринчи партияси аллақачон клиник синовларнинг учинчи босқичи билан биргаликда фуқаролик муомаласига чиқарилди. Октябрь ойи охирида Гамалея марказининг директори Александр Гунзбург Спутник V га қарши эмлаш синовларида қатнашаётган баъзи кўнгиллилар коронавирусга ижобий таъсир кўрсатганлигини айтди. Бунгача бир гуруҳ олимлар россиялик ҳамкасбларига ва «Ланцет» журнали муҳарририга очиқ хатида Спутник V коронавирусга қарши эмлаш натижалари ҳақидаги мақолада маълумотларнинг ишончлилигига шубҳа билдиришган.\nДунёда коронавирусга қарши юздан ортиқ турли хил дорилар ишлаб чиқарилмоқда. ЖССТ таъкидлашича, вакцина клиник синовларнинг уч босқичидан ўтиши керак, аммо турли мамлакатларнинг ўнга яқин вакциналари синовларнинг учинчи босқичига етиб борди. 9 ноябрь куни Pfizer ва BioNTech ўзлари ишлаб чиқараётган вакцинани клиник синовларининг учинчи босқичида 90% самарадорлигини эълон қилишди. 16 ноябрь куни Модерна ўзининг коронавирусга қарши эмлаш 94,5% самарадорлигини эълон қилди.\nҚозоғистонлик олимлар “нановаксина” ни тақдим этдилар: у укол қилинмайди, балки бурунга томизилади:


Россияда коронавирусга чалинганлар сони 100000 дан, қурбонлар сони 1000 дан ошди\n22 октябр 2020, Тошкент вақти: 06:41\nРоссияда коронавирус инфекциясини юқтириб олганлар сони 106 минг 498 нафарга етди. Бу ҳақда Коронавирус инфекцияси тарқалишига қарши кураш бўйича тезкор штаб маълум қилади.\nАйни пайтда РФда COVID-19 туфайли қурбон бўлганлар сони 1073 кишига етган.\nҚайд этилишича, сўнгги кеча-кундузда бу мамлакатда инфекцияни юқтириб олганлар сони 7 099 кишини ташкил этган.\nМаълумотларга кўра, Россияда шу кунгача коронавирусдан соғайиб кетганлар сони 11 619 кишини ташкил этмоқда.


Саййидул истиғфор — Зикр аҳлидан сўранг\nСаволлар › Мавзу: Дуолар › Саййидул истиғфор\nULUGBEK сўради 9 ой аввал\nАссалому алайкум! Азиз устозлар, Саййидул истиғфорни 2та китобда икки хил кўрдим. Аслида қайси мукаммал эканлигини билмаяпман. Агар иложи бўлса ёзиб юборсангиз илтимос!\nУшбу «Саййидул истиғфор» номи ила машҳур бўлган дуони ўқиб юришни кўпчилик азизлар одат қилишган. Дуони яхшилаб ёд олиб, ўқиб юрмоқни ҳар бир мусулмон одат қилиши лозим. («Руҳий тарбия» китобидан). Валлоҳу аълам!